كه‌س نه‌گونجیاگ له‌جى گونجیاگ!! - شـه‌فـه‌ق نيـوز\nكه‌س نه‌گونجیاگ له‌جى گونجیاگ!!\nراسه ئى دونیا پڕه له چشت ئه‌ڵڵاجه‌وى و جوراوجوور، چوینكه ئه‌گه‌ر بچیمنه بندروس ئه‌و مه‌سه‌له ك ئویشید"كه‌س گونجیاگ له شوون گونجیاگ"ئه‌وه بیگومان نموونه‌یگ له‌ى جووره كه‌م دوینیم له دام و ده‌زگایه‌یل عراقى و دوینیم كه‌سه‌یل گونجیاگ و شاره‌زا نه‌خریانه‌سه ئه‌و شوونه‌یله ك تایبه‌تمه‌ندى خوه‌یان له‌تى دیرن و ئاشنان وه چوینیه‌تى سه‌رخستن و وه‌ڕیه‌وبردنى.\nئه‌را نموونه، دوینیم له ده‌زگایگ كشتوكاڵى عراقى كه‌سه‌یلیگ كریانه‌سه وه‌رپرس و كار وه‌ده‌س ك هویچ په‌یوه‌ندییگ وه بوار كشتوكاڵه‌و نه‌یرن، یا دوینیم له بوار رووشنهویرى وه‌رپرسیارێتى دریاسه كه‌سه‌یلیگ ته‌نیا هه‌ر وه‌ناو رووشنهویرن و هویچ شاره‌زایى و تایبه‌تمه‌ندییگ له‌ى بوار رووشنهویریه نه‌یرن و فریه‌یگ له خاوه‌ن باوه‌ڕنامه‌یلیش هه‌ن جاده پاكه‌و كه‌ن و كووڵكیشى كه‌ن رووژانه، بیجگه ئه‌وه‌یش مه‌سه‌له‌ى موحاسه‌سه‌و به‌شبه‌شه‌وكردن وزاره‌ته‌یل و پۆسته‌یل گه‌وراى وڵاته‌گه كاریگه‌رى گه‌ورایگ ناسه بان ئاینده نارووشن ئى عراقه ك مه‌گه‌ر هه‌ر خودا خوه‌ى بزانید چاره‌نویسى وه‌ره‌و كاملا چوود. ئنجا ئى جووره دامه‌زراننیگ له دام و ده‌زگایه‌یل ده‌وڵه‌ت وه ئاشكرا دیاره‌و مه‌ردمان فریه‌یگیش هه‌ن وه ساخته‌كارى ره‌سینه‌سه ئه‌و پۆست و پایه ك له‌بنه‌ڕه‌ته‌و نه‌یابه‌د شوون ئه‌وان بوود، به‌ڵكوو بایه‌سه شوون كه‌سه‌یل خاوه‌ن ئه‌زموون و به‌ڵگه‌دار بوون له‌و بواره، چوینكه هه‌ر ئى مه‌سه‌له‌یشه بویه‌سه هووكار شكه‌ست و شیوانن ده‌زگایه‌یل عراقى له جیوه‌جیكردن ئه‌رك و كاره‌یلیان وه‌شیوه‌ى دروسیگ و هه‌ر یه‌یش بویه‌سه مایه‌ى گه‌ناته‌كارى و دویاخستن جموجویل په‌ره‌داین و پیشكه‌فتن و ره‌سین وه ئامانجه‌یل خواست.\nشێخ محه‌مه‌د خاڵ له كتاو" سه‌رگوزه‌یشته‌یل ژیان" باس ئه‌كاو ئویشید: له سلێمانى قازى بویم ، پاریزگاریگ هقووق ئه‌رامان هاوردن، رووژه‌یل جومعه له دیواخان دانیشتیاد ئه‌را ئه‌وه‌ك مه‌ردم بچنه لاى، ئنجا ئویشید منیش رووژیگ جومعه بوى چیمه سه‌ردانى، نوڕستم له شان خوه‌یه‌و دوڵابیگ گه‌ورا دانریاگه‌و پڕى كردگه له كتاو جوان و ره‌نگین و له‌بان دوڵابه‌گه‌یش چه‌ن كتاویگ داناوید، ك یه‌كیگیان ناونیشان كتاوه‌گه وه زه‌ڕكه‌فت له‌قه‌یه‌و نویسریاویدو نویساننه‌گه‌ى بویچگ دیارداو ئه‌رام خاس نه‌خوه‌نریاوه له‌وه‌ر هویرده‌یى نویساننه‌گه‌ى و دویریش بوى له‌لیمه‌و، منیش وتم: ئه‌و كتاو چه‌س له‌و بانه؟ وت: ئه‌و كتاو" حه‌لاله‌ین"ه، ئنجا ئویشید منیش وتمه‌پى: كتاویگ ناوى حه‌لاله‌ین بوود نیه، ئه‌وه بایه‌سه"جه‌لاله‌ین"بوود ك ته‌فسیریگه"جه‌لاله‌دین محه‌لى"نویساره‌ى و تا ناوڕاس قورئان و دى له‌ورا كووچ یه‌كجارى كردو له‌شوون ئه‌ویش "جه‌لاله‌دین سه‌یوتى" ته‌واوى كردگه له‌بان شیوه‌ى وه‌رین و هه‌ر له‌وه‌ر ئه‌وه‌یش ناو نریاگه"جه‌لاله‌ین" چوینكه دو جه‌لال ناو ته‌واوى كردنه.\nئیسه‌یش ئیمه له‌ى سه‌رده‌م زانستى و پڕ ماریفه‌ت و سه‌رده‌م كه‌سه‌یل شاره‌زاو تایبه‌تمه‌ند، دوینیم دام و ده‌زگایه‌یل ده‌وڵه‌ت ناڵنن وه‌ده‌س كه‌س نه‌گونجیاگ له شوون گونجیاگ، ك ئاقبه‌ت ئى كاریشه نه‌ك هه‌ر ده‌رده‌سه‌رى و ماڵویرانى، به‌ڵكوو چه‌قیانیگه‌و قورتاربوین له‌تى سه‌خت و مه‌حاڵه.


دامەزراندنی پەکەکە گەورەترین رووداوی مێژووی هاوچەرخی گەلی کوردە\n٢٧ی مژدار ساڵیادی ٢٩هەمین دامەزراندنی پارتی کرێکارانی کوردستان پەکەکە. دامەزراندنی پەکەکە گەورەترین رووداوی مێژووی هاوچەرخی گەلی کورد و هاوکات وەکوو سەرکەوتووترین ئەزموونی بەرخۆدان و تێکۆشانی ئازادیخوازی نەتەوەی کورد دەنرخێندرێت. ساڵیادی سیەمینی ئەو قەڵەمبازە شکۆدارە مێژووییە لە گەلی کۆڵنەدەر و بەرخۆدان‌ڤانی کورد لە هەر لایێکی جیهان، لە مرۆڤایەتی و سەرجەم تێکۆشەرانی ئازادی و دیموکراسی پیرۆز بێت.\nلە کاتێک‌دا کە کۆمەڵگای کورد، لە ژێر کاریگەری سیاسەتی قڕ کردن و نکۆڵی کردنی داگیرکەران پارچە پارچە و پەرتەوازە بووە، وەکوو جەستەیێکی نیوە گیان تووشی نەهامەت و شکەست و بە دەیان جۆرە قەیرانی کۆمەلایەتی و فەرهەنگی و تەنانەت تێک‌چوونی شۆناسی نەتەوەیی ببۆوە، ئەو گەلەی کە لە ژێر چەتری کۆلۆنیالیستی نێونەتەوەیی لە لێواری مان و نەمان‌دا قەتیس مابوو، گەلێک کە لە مێژوو شکۆدارەکەی‌دا بڕدرا بوو، لە تێگەیشتنی هاوچەرخی هەبوونی خۆی سەرگەردان کرابوو، زۆربەی هیواکانی بۆداهاتوو نەزۆک و هەڵواسراو بوو، ئەو گەلەی کە لە نێو کۆمەڵی جیهانی‌دا و لە نێو بازنەی مرۆڤایەتی‌دا، تەریک کرابوو و ناسنامەی خەڵکێکی نەفرەت لێکراو و کۆیلایەتی هەتاهەتایی بۆ نەخشێنرا بوو. گەلێک کە ئەوەی ناوی چارەنووس بێت لێ ون بوو، ئەوەی ناوی ئیرادە بێت لێ سەندرابوو، گەلێک کە بە هەڵاتن بەرەو پەسەند کردنی فەلسەفەی نەبوون، پەلکێش دەکرا. وڵاتێک کە مرۆڤە‌کانی، سرووشتەکەی، و هەرچی ناوی هەبوون بێت، خاپوور دەکرا. قۆناخێک کە کوردستان ئیدی نەک هەر لە نەخشەی سیاسی باو لە جیهان‌دا سڕا بووە، بەڵکوو ئیدی لە‌نەخشەی یاد و خەیاڵەکانی مرۆڤیش‌دا بەرەو سڕینەوە دەچوو. وڵاتێک کە ئەوپەڕی کۆلۆنیالیزم بە بێ هیچ ئاستەنگیێک، تێدا هەڵدەسووڕا. ژینۆسایدی زیهنیەتی و رۆحی و مێژوویی و فەرهەنگی، لەو پەڕی خۆی‌دا بوو. فەلسەفەی هەبوون ژینۆساید دەکرا.\nلەو کوردستانەی کە ئەمڕۆ بە سەربەرزیەوە ناوی دەهێنن، شیعر و شادی، بەیت و بالۆرە، لاوک و حەیران و هەتا دواندنی ئاسایی بە کوردی قەدەخە بوو. لاواندنەوەی دایکان، پێکەنینی منداڵان و هەرهەموو شتێک قەدەخە بوو. دوژمن ماڵ بە ماڵ دەگەڕا و داخوا کامە منداڵ لە کامە ماڵ تەنیا جارێَََک بە کوردی لە گەڵ دایک و باوکی دواوە. لەو وڵاتە بە گوێرەی سەرەتایی‌ترین پیوانە هاوچەرخەکانی مرۆڤایەتی، هەموو شتێک لە گەلی کورد زەوت کرابوو. لە ماوەی دەیان ساڵ هەرچی هەڵوێستی خۆڕاگرانە و هەڵبژاردەی رێبازی بەرەنگاری داگیرکەریش دەرکەوتە پێش، هەمووی بە خوێن و ئاسن تێک‌شکێندرا و لە کۆتایی هەموویان‌دا سەردەمی “ئاش‌بەتاڵ” هەناسەی لە گەلی کورد بڕی. ئیدی دروشمی وەها دەگوترانەوە کە بە زیندوویی لە چاڵێکی زۆر قووڵمان ناشتن و سەریشمان بە چیمەنتۆ گرتوون و ئەو هەڵڵایە کۆتایی هات. ئەوە تاریکترن قۆناخی مێژووی گەلی کوردە کە ئیدی خۆشی بە چارەنووسێکی وەها هێدی هێدی رازی دەبوو.\nلە دایک بوونی پەکەکە لەو قۆناخە شەوەزەنگە مێَژوویی گەلی کورد، پێش هەموو شتێک، هەڵوێست و سەرهەڵدانێکە لە بەرامبەر بن‌دەستی سەپێندراو لە سەر گەلی کورد. بونیادنانەوەی ئیرادەیێکی پۆڵایین و ئافراندنی ئایدیۆلۆژیا و فەلسەفەی بەرخۆدانیە. پەکەکە ئەو رووداوەیە کە چەرخی مێژووی گۆڕیوە و روح و گیانێکی نوێی خۆڕاگری کردۆتەوە بە بەر جەستەی بێ‌گیانی نەتەوەی کورد دا. پەکەکە رووداوی مێژوویی ژیانەوەی نەتەوەیی کوردە. پەکەکە بۆ گەلی کورد واتای هەبوونە. شەڕێکی هەمەلایەنەیە دژ بە فەلسەفەی نەمان. پەکەکە شکۆدارترین قەڵەمبازی ئازادیخوازیە. شەڕێکە لە نەبوون، هەبوونێکی سەرکەوتوانەی ئافراندوە. هەبونێکی ئازاد، ناسنامەیێکی ئازاد لەگەڵ لە دایک بوونی پەکەکە. چەرخی سڕینەوە و نکۆڵی و کوێلە کردنی گەلی کورد، رادەوەستێت. گەورەترین ئاکاری زوڵم و ستەمی مێژووی چەند سەد ساڵی رابردوو لە مەڕ پاکتاو کردنەوەی گەلی کورد، ئاشکرا دەبێت. سیستەمی بێدادی جیهانی بە ناچاری روبەڕووی کۆمەڵێک پێناسەی نوێ دەکرێتەوە؛ کوردی ئازاد و کوردستانێکی ئازاد.\nرێبەر ئاپۆ دەڵێت: شۆڕشی پەکەکە لە‌کوردستان‌دا هێندەی بیرێکی قووڵ بە دەرزی بکۆڵیت، دژوارە. پەکەکە ئایدیۆلۆژیا و فەلسەفەی گۆڕینی تاک و کۆمەڵێکی نەفرەت لێکراو و بێ‌ئیرادەیە بۆ گەل و نەتەوەیێکی تێکۆشەر و ئازادیخواز و رێکخراو لە چوارچێوەی پێوانی هاوچەرخی دیموکراتیک. پەکەکە رەنج و ماندووبوونی پێوەنەدانەوەی گەلێکی بێ ناسنامەیە لەگەڵ پێشکەوتووترین قۆناخەکانی مرۆڤایەتی هاوچەرخ. بۆیە لەدایک بوونی پەکەکە، لەدایک بوونەوە و بووژانەوەی نەتەوەی کورد و ئەو کاروانەی کە بەرەو ئازادی و دیموکراسی دەڕوات، هەر یەکن و قەت لە یەک داناپچڕن. مێژووی تێکۆشانی پەکەکە و مێژووی هاوچەرخی گەلی کورد هەر یەکە و ئەوەش بە دۆست و دوژمن سەلمێندراوە. پەکەکە پێ دەنێتە سی ساڵ تەمەنی سەرکەوتوانەی خۆی. رێبەر ئاپۆ بە ئایدیۆلۆژیا و فەلسەفە و چەمک و رێبازی شۆڕشگێرانەی خۆی، میعماری پەکەکە و ئەو مێژوویە نوێیەیە کە گەلی کوردی لە نێو کۆمەڵگای مرۆڤایەتی‌دا بە ناسنامەی بەرخۆدانی و ئازادیخوازی جێگیر کردووە. رەنج و تێکۆشانی بونیادنانەوەی کەسایەتی و کۆمەڵگایێکی ئازاد و پێشەنگایەتی هەمیشەیی ئەو قەڵەمبازە پیرۆزە لە پێواژۆی مێژووی رێبەرایەتی ئەودا لە هەموو لاپەڕەکانی ئەو تێکۆشانە درێژ خایەنە‌دا، نەخشێندراوە. لەو وڵاتە‌دا هەرچی واتای ئازادی و خۆڕاگری پێوە دیار بێت، هەرچی نرخ و بەهای پێرۆزی ئەو گەلەیە، هەرچی تێگەیشتن بۆ مێژوو و ئیرادەی ئازادیخوازی ئەمڕۆ، هیواکانی داهاتووی چارەنووسی گەلی کوردە، هەر هەمووی لەگەڵ ئەودا دەستی بە ژیان کردووە و ئەمڕۆ دەژی و بۆ دواڕۆژیش بێ ئەو نابێ. گەلی کورد بەو تێگەیشتنەوە لە بەرامبەر هەرچی زەختی ئەم دونیایە هەر دەڵێت: ” بێ رێبەر ئاپۆ ژیان نابێ”\nپەکەکە پێناسەیێکی ئایدیۆلۆژیکی ـ فەلسەفیە بۆ هەموو بوارەکانی ژیان. لەو ٢٩ ساڵە‌دا، رۆژ بە رۆژ و هەرچی رووداو و ئێش و ئازاری خۆی و نەخۆشی ئەو بزاڤە بۆ گەلی کورد بووتەوە مێژوو، ماڵ بە ماڵ و تاک بە تاکی مرۆڤی کورد لە‌شیعر و گورانی و مۆسیقا تا کوو گووتنەوە و لەبەر کردن وەکوو رۆمانێکی، تۆمارکردنی مێژووی نوێ بە رەنجی خۆی دەزانێ. مەیدانی شەڕی گەریلا تاکوو بەرخۆدانی زیندانەکان، ریزی جەماوەری سەرهەڵدانەکان و هەر هەموو شتێک هی گەلە و لەگەڵ گەلە. لێرەدایە کە پەکەکە یەکێک لە گەلێریترین و جەماوەریترین شۆڕشەکانی دونیایە.\nپەکەکە لە رۆژی دامەزراندنی هەتا ئێستا بەرخۆدانێکی بێ‌هاوتا و مێژوویی لە بەرامبەر سیستەمی داگیرکاری و ئینکار و قڕ کردنی گەلی کورد کردووە. هەر لەم لایەنەشەوە لە هەموو قۆناخەکانی مێژووی تێکۆشانی خۆی‌دا روبەڕووی کۆنسێپتی هەمەلایەنەی داگیرکەران بووەتەوە. لە ماوەی دە ساڵی رابردوودا پلانگێڕی نێونەتەوەیی کە بە رفاندنی رێبەر ئاپۆ گەیشتە لووتکە و دوا بە دوای ئەوەش قۆناخ بە قۆناخ بە رەنگ و شێوەی جیاوازتر بەڕێوە چووە، هەتا ئەمڕۆش بەردەوامە. دوژمنانی گەلی کورد سەرەڕای ئەوەی کە بە تێکۆشانێکی زۆرتر لە سی ساڵ هەموو پلانەکانیان لە مەڕ پاکتاو کردنی یەکجاری کورد پووچەڵ بووەتەوە و بێ‌ئاکام ماوە و لە سەروبەندی ئەو سیاسەتانە‌دا بە رێبەرایەتی “رێبەر ئاپۆ” گەلی کورد وەکوو گەلێکی یەکگرتوو، یەک ئیرادە، لە تێکۆشانێکی بێ وچان دایە. بەڵام هێشتاش ئامادەی ناسینی گەلی کورد نین و دان بە ماف و ئازادیەکانی دانانێن. سیاسەتی ئینکار و قڕ کردن ئێستاکەش لە ئاستی ژووردا پێداگری لە سەر دەکرێت. پلانگێڕی نێونەتەوەیی لە قۆناخی هەرە دژواری خۆی دایە. لە کاتێک‌دا ساڵیادی دامەزراندنی پەکەکە دەکەین کە یەکێک لە هەستیارترین قۆناخەکانی مێژووی تێکۆشانی گەلی کورد لە ئارا دایە. سیاسەتی پاکتاو کردنی گەلی کورد و بزاڤی ئازادیخوازی بە شێوەیێکی هەمەلایەنە بەڕێوە دەچێت. رەوشی تەندروستی رێبەر ئاپۆ بە هۆکاری ژەهر داینی لە لایەن رژیمی تورکیاوە لە مەترسی‌دایە. رژیمی تورکیا بە هاوپەیمانی داگیرکەرانی دیکە شەڕێکی هەمەلایەنەی دژ بە گەلی کورد راگەیاندووە. هەموو دەسکەوتەکانی گەل لە باکوور و باشوور و رۆژهەڵات و رۆژئاوا و هەموو شوێنێکی تر لە ژێر هێرش و زەختێکی بێ وێنە دایە. گەلی کورد و هەموو دەسکەوتەکانی تێرۆریزە دەکرێن. سیاسەتی چارەسەری کێشەی کورد بە بێ پەکەکە و رێبەر ئاپۆ پەیرەو دەکرێت. هێزی خیانەت‌کار و خۆ بە دەستەوەدەر لە باشووری کوردستان جارێکی تر رێبازی هاوکاری دوژمن لە دژی کورد دەگرێتە بەر. مەترسی هاندانی کوردان بۆ هەڵگیرساندنی شەڕی نێوخۆیی و براکوژی دەسەپێندرێت. هەر بۆیە یەکێک لە هەستیارترین قۆناخەکانی مێژووی تێکۆشانی گەلی کورد لە ئارا دایە.\n٢٩مین ساڵیادی پەکەکە واتایێکی زۆر تایبەتی هەیە. ئەو روح و ئیرادەیەی کە لە نێوان ئەو هەموو زەحمەتیانە‌دا توانی گەلێکی یەکگرتوو و بە ئیرادە و خۆڕاگر بئافرێنێت، هەر ئەو روحە پێویستە ئەمڕۆکەش لە بەرزترین ئاست‌دا بێتە هێز و ورە و ئیرادەی بەرخۆدانی و تێکۆشانی هەموولایەنەی گەلی کورد. پێویستە ئەوە بسەلمێندرێت کە ئەو گەلە هیچ کاتێک ژێردەستی، خۆبەدەستەوەدان، بەکرێگیراوی و خیانەت قەبووڵ و پەسەند ناکات. لەو قۆناخە‌دا هەر کەسێک پێویستە لە بەرامبەر ئەو سیاسەتانە، لە بەرەی تێکۆشان و بەرخۆدانی نەتەوەیی‌دا جێ بگرێت. ژنان و لاوان و هەموو چین و توێژەکانی گەلی کورد پێویستە لە هەستیاری ئەو قۆناخە تێبگەن و بە چالاکی خۆیان بەرپرسیاری مێژوویی خۆیان بەجێ بێنن. وەکوو پژاک و گەلی رۆژهەڵاتی کوردستان، ٢٩مین ساڵیادی دامەزراندنی پەکەکە بەو روحەوە پێشوازی دەکەین و لە بەرامبەر کۆنسێپتی دژی گەلی کورد و چەمک و سیاسەتی خیانەت و هاوکاری دوژمن، لە بەرەی بەرخۆدانی نەتەوەیی‌دا جێ دەگرین و بە دروشمی ” یان ئازادی یان مردنێکی بە شەڕەف ” هەتا دوایی خۆڕاگری دەکەین.


📕 پەندی پێشینان بە هۆنراوە کتاووخانە\n📅 زمان اضافه کردن Jun 3 2018 10:52AM\n👁 اێ بەخشە 6,369 گل سئرکریائە(دێینە)\nپەندی پێشینان بە هۆنراوە وەرگیراوە لە پەندەکانی ش [ فرەتر(ویشتر)... 👁] 📕 ✖ 0 2 ✔ 99% ✍ ز.س. 3-6-2018 10:52:27\n💬 خەتەنە سونەتە، نە لە بێخا پەند ؤقسەل\n📅 زمان اضافه کردن May 12 2013 3:02PM\n... [ فرەتر(ویشتر)... 👁] ✖ ✖ ✖ 0 2 ✔ 60% ✍ هـ.ب. 12-5-2013 15:02:57


کوردیپێدیا - خانزاد ئەحمەد\n👫 خانزاد ئەحمەد | پۆل: کەسایەتییەکان | زمانی بابەت: 🏳 کوردیی ناوەڕاست\n1. 👁 ئاڵوودەبوون بە مادەی هۆشبەر\n2. 👁 ریفراندۆم و پرسی هاوبەشبوون و بەشداربوون\n➕ ئەم بابەتە لەلایەن: (نالیا ئیبراهیم)ەوە لە: Sep 25 2019 7:07PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Sep 25 2019 10:48PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Sep 25 2019 10:48PM باشترکراوە\n📷 فایلی وێنە 1.0.1 18 KB Sep 25 2019 7:08PM نالیا ئیبراهیم


كوشتارگەی سلێمانی ڕاگەیەنراوێكی بڵاوكردەوە – تۆڕی میدیایی خەڵک\n2019/07/26 - 1:30 PM\nكوشتارگەی نوێی سلێمانی ڕایدەگەیەنێت، لەگەڵ هاتنی وەرزی گەرما و نەخۆشی، تیمە پزیشكیەكانی كوشتارگە كارەكانیان چڕتر كردۆتەوە بۆ ڕێگریكردن لە گۆشتی ناتەندروست و دەشڵێت: “لەماوەی دوو ڕۆژدا 3 تەن و 200 كیلۆ گۆشتی نەشیاویان لەڕووی تەندروستی و بەكارهێنانەوە ڕەتكردۆتەوە”.\nكوشتارگەی نوێی سلێمانی لە ڕاگەیەنراوێكدا، كە وێنەیەكی دەست (خەڵك) كەوتووە ڕایگەیاندووە، بۆ ڕێگری كردن لە گۆشتی سووری نا تەندروست و بەكارنەهێنانی لە لایەن هاووڵاتیانەوە بەردەوام تیمەكان هەوڵەكانیان چڕ كردۆتەوە.\nڕاشیگەیاندووە، لەگەڵ هاتنی وەرزی گەرما و بڵاوبوونەوەی نەخۆشی، تیمە پزیشكیەكانی كوشتارگە لەماوەی دوو ڕۆژدا 3 تەن و 200 كیلۆ گۆشتی نەشیاویان لەڕووی تەندروستی و بەكارهێنانەوە ڕەتكردۆتەوە.\nئەمە لەكاتێكدایە، لیژنە هاوبەشەكانی قائیمقامیەتی سلێمانی هۆشداری دەداتە هاووڵاتیان خۆیان بەردوور بگرن لە كڕینی گۆشتی لەسەر شەقامەكان بەهۆی مەترسی تەندروستی لەسەر ئەو ئاژەڵانە، چونكە لە كوشتارگە بە شێوەیەكی تەندروست ئامادە ناكرێن.\nلە دهۆك ڕووداوێكی هاتووچۆ 7 قوربانی لێكەوتەوە\nڤیدیۆیەكی دیكەی كوژرانی بەرپرسە توركەكە و دوو هاووڵاتیەكەی هەرێم بڵاوكرایەوە


وەک پێداچوونەوەی ٢٢:٣٠، ١١ی کانوونی دووەمی ٢٠١٧ (بینینی سەرچاوە)\n(←سیستەم و دەستکاریکەری ئیماکس Emacs)\n*[https://www.youtube.com/channel/UC3vmnlYEh_QlNUDuywrPdNgکەناڵی پۆدکاست لە یوتوب]\nوەک پێداچوونەوەی ٢٢:٣٠، ١١ی کانوونی دووەمی ٢٠١٧\nسیستەم و دەستکاریکەری ئیماکس Emacs\nپۆدکاستی چاوگ بریتییە لە بەرنامەیەکی پەخش لە ڕێگەی هەر پڕۆگرامێکی کۆمەڵانەیی یان پێکەوەبوون بێت وەکو سکایپ، هەنگئاوت، لە ١٩/١٢/٢٠١٦ یەکەم ئەڵقەی بەردەست کرا بۆ گوێگران لە SoundCloud, ئەم پەخشانە دوورن لە هەموو قەید و بەندی ڕۆژنامەوانی و بێژەری. تەنها وەکو گرووپێکی وتوێژی دەکرێن، کە ئەم جۆرە پەخشە لە نێو فێرخوازان و ئایتیزاناندا بڵاوە، هەروەها لە بوارە زانستییەکانی تریش چەندین پەخشی گرنگ هەن لە تونئین TuneIn ڕادیۆ یان ئایتونس Itunes. بەرنامەکان هەرکەس دەتوانێت تۆماری بکات و دەتوانین دەستکاری دەنگەکان بکەین بۆ بڕین و ئامادەکردن. پاشان دەخرێتە سەر نێت لە ریگەی ئەو دوو پەخشەرەوە لە مۆبایل و کۆمپیوتەر بۆ هەموو جیهان. پۆدکاستی چاوگ کراوەیە هەر فێرخواز و زانستخوازێک دەتوانێ بەشدار بێت، تەنانەت ئەگەر بۆ یەک ئەڵقەش بێت، ئامانجی سەرەکی بەخشین و پێدانی زۆرترین زانیاری و باسی پوختکراوە بۆ گوێگر. ...درێژەی وتار »\nوەرگیراو لە «https://chawg.org/w/index.php?title=داڕێژە:وتاری_هەڵبژێردراو&oldid=3265»\nئەم پەڕەیە دواجار لە ٢٢:٣٠ی ١١ی کانوونی دووەمی ٢٠١٧ نوێ کراوەتەوە.


چەند تاکتیکێکی سایکۆلۆژی بەهێز بۆ کۆنتڕۆڵکردنی رەفتاری کەسانی دیکە دەتوانیت بەکاری بهێنیت – تۆڕی میدیایی خەڵک\n2019/10/07 - 12:51 AM\nڕەنگە زۆرجار خۆمان لە دۆخێکدا بینیبێتەوە کە بەبێ خواستی خۆمان بڕیارمان لەسەر شتێک دابێت لە ژێر کاریگەری شتی دەوروبەردا، ئەمەی خوارەوە کۆمەڵێک ڕێگای گرنگە کە بەکاردەهێندرێت بۆ کۆنتڕۆڵکردنت، بۆئەوەی نەهێڵیت کەسانی دیکە کۆنتڕۆڵت بکەن و تۆ کاریگەری لەسەریان جێبهێڵیت گرنگە کە لێیان شارەزا بیت:\n-ئەمە تاکتیکێکی سایکۆلۆژیە کە زۆرجار لە بواری ئابوری بەکاردێت بۆ ڕاکێشانمان، بۆنمونە هۆتێلەکە دەڵێت تەنیا یەک ژور ماوە و هەمووی پڕ بۆتەوە، یاخود هەر شتێکی دیکە لەو جۆرە کە یەکێکە لە ڕێگا سایکۆلۆژیەکان بۆ کۆنتڕۆڵکردن.\n– تێکەڵکردنی ڕاستی و بۆچونەکان\n-لەم شێوازەدا بۆنمونە تۆ دەتەوێت کەسێک لەسەر کار دەربکەیت، هەوڵدەدەیت بۆچونێکی لەسەر دروستبکەیت کە ئەو لە کارەکەیدا خراپە، بۆئەوەی دواتر هەمووان بڕیاری دەرکردنەکەی وەک بڕیارێکی راست دابنێن.\n– بۆچونی پێشوەخت\n-کاتێک دەتەوێت کاریگەری لەسەر کەسێک دابنێیت دەبێت تێڕوانینی پێشوەختەی ئەو لەسەر بابەتەکە بزانیت، بۆ ئەوەی لەو ڕێگایەوە گفتوگۆی لەگەڵدابکەیت.\n– بیرمەکەرەوە، باوەڕ بکە\n-ئەمەش ڕێگەیەکی دیکەیە کە بۆ کۆنتڕۆڵکردن بەکاردێت، هەوڵدەدەن وات لێبکەن کە کەسێک لات ببێتە قدوە و وا بزانیت ئەوەی ئەو دەیڵێت و دەیکات ڕاستە، بەبێ ئەوەی بیر لەوە بکەیتەوە کە ئایا لە راستیدا شتەکان بەوجۆرەن یاخود نا.\nکاتێک کەسێک گفتوگۆت لەگەڵداکات و متمانەی بەخۆی هەیە، تۆ بۆئەوەی قسەی خۆت بسەلمێنیت قسەی کەسە بەناوبانگەکان و پەند و ئەو جۆرە ڕێگایانە بەکار دەهێنیت، تا کەسەکە ئەو هەستەی لا دروستببێت کە ئەو کەسانە ڕاستن و ئەو هەڵەیە.\nبۆنمونە لە کۆمپانیایەکدا کەسێکی خراپ یان بەشێکی خراپی کۆمپانیاکە دەدۆزیتەوە و دەیگشتێنیت بەسەر هەموو کۆمپانیاکەدا بۆئەوەی وا دەری بخەیت کە ئەوان خراپن.\n-بەپێی توێژینەوەیەک ٦٠٪ی ئەو کەسانەی لە قسەکانیاندا دەستەواژەی (چونکە) بەکاردەهێنن کاریگەرترن، بەو پێیەی تۆ قسەکانت هۆکاری لەپشتەوەیە و شی دەکەیتەوە.\nشارەزابوون لە ڕێگاکانی کۆنتڕۆڵکردن گرنگە چونکە وادەکات کە کەسانی دیکە نەتوانن کۆنتڕۆڵت بکەن، جگە لەوەی دەتوانیت ئەم خاڵانە لە بەرژەوەندی خۆت بەکاربهێنی بۆ قەناعەتپێکردنی ئەو کەسەی کە دەتەوێت:


به‌رپـرسی ده‌زگای هه‌واڵگری کۆریای باشور ده‌ڵێت له‌وانه‌یه کۆریای باکور جارێکی دیکه هێرش بکاته‌وه\nژماره‌یه‌ک ئه‌فسه‌ری باڵای کۆریای باشور سه‌یری به‌ربه‌سـتێـکی نێوان وڵاته‌که‌یان و کۆریای باکوردا ده‌که‌ن، چوارشه‌ممه 1 ی دوازده‌ی 2010\nبه‌رپـرسی ده‌زگای هه‌واڵگری کۆریای باشور ده‌ڵێت ئه‌گه‌ری زۆره کۆریای باکور جارێـکی دیکه هێرش بکاته‌وه سه‌ر وڵاته‌که‌ی، ئه‌مه‌ش دوابه‌دوای تۆپـبارانه‌که‌ی هه‌فته‌ی ڕابردووی سه‌ر دورگه‌یه‌کی وڵاته‌که‌ی که تیایدا ژماره‌یه‌ک که‌س کوژران.\nئاژانسی هه‌واڵه‌کانی یۆنهاپ ده‌ڵێت ۆون سی هونی به‌رپـرسی ده‌زگای هه‌واڵگری کۆریای باشور ئه‌م پـێشـبینیـیه‌ی ڕۆژی چوارشه‌ممه کردووه له ده‌می کۆبوونه‌وه‌ی لیژنه‌یه‌کی په‌رله‌مانیدا.\nهه‌روه‌ها ئاژانسی هه‌واڵه‌کانی یۆنهاپ بڵاویکرده‌وه که‌وا ڕێ بێوم کوانی په‌رله‌مانتاری سه‌ر به پارتی حوکمڕان به لیژنه‌که‌ی گوتووه کۆریای باکور بۆیه بۆردومانی دورگه‌ی یۆنپـیۆنگی له 23 ی مانگی یازده‌دا کردووه تا سه‌رنج له‌سه‌ر کێشه ناوخۆیـیه‌کانی لابرێت.\nڕێ له زاری ۆونه‌وه ده‌ڵێت ڕێبه‌رانی کۆریای باکور دووچاری بێزاری خه‌ڵـکی بوونه‌ته‌وه به‌هۆی خراپی باری ئابوری وڵاته‌که و هه‌روه‌ها نیازی ڕێبه‌ری باڵا کیم جۆنگ ئێڵ بۆ گواستنه‌وه‌ی ده‌سه‌ڵاتی خۆی بۆ بچوکترین کوڕی کیم جۆنگ ئون.\nچینیش لای خۆیه‌وه داوای له هه‌موو لایه‌نه‌کان کردووه خۆیان له زیادکردنی گرژیـیه‌کان بـپارێزن. له به‌یژینیش ئاژانسی هه‌واڵه‌کانی ژینوای فه‌رمی له زاری وه‌زیری ده‌ره‌وه یانگ جیچی بڵاویکرده‌وه که گوتوویه‌تی پـێویسته هه‌موو لایه‌نه‌کان ئارام بن و دان به‌خۆیاندا بگرن. یانگ جیچی گه‌وره‌ترین کاربه‌ده‌سـتی چینه هه‌تا ئێسـتا به ئاشـکرایی له‌سه‌ر ئه‌م کێشه‌یه لێـدوان بدات.\nوڵاته یه‌کگرتووه‌کانی ئه‌مه‌ریکا و کۆریای باشوریش ڕۆژی چوارشه‌ممه کۆتایی‌یان به مه‌شق و ڕاهێنانێـکی گه‌وره‌ی ده‌ریای خۆیان له ده‌ریایی زه‌رددا هێنا. کاربه‌ده‌سـتانی وه‌زاره‌تی به‌رگری کۆریای باشور گوتیان ئه‌وان له وتووێژدان سه‌باره‌ت به سـازدانی مه‌شق و ڕاهێنانێـکی دیکه‌ی گه‌وره له‌گه‌ڵ ئه‌مه‌ریکا تا له زوویه‌کی ئه‌م مانگه‌دا ئه‌نجام بدرێت.


“نەسرین عومەر ئیسماعیل” هاوژینی هونەرمەندی ناسراوی كورد ئیبراهیم خەیات كۆچی دواییكرد.\nئەمڕۆ شەممە، خانمە هونەرمەند، كیژان ئیبراهیم خەیات لە هەژماری تایبەتی خۆی لە تۆڕی كۆمەڵایەتیی فەیسبووك كۆچی دوایی دایكی ڕاگەیاند و نووسیوتی، “دایە گیان پشتت شکانم، بریا بمردمایە و مەرگی تۆم نەبیستایە.”\nنەسرین عومەر، دایكی هونەرمەندان (كیژان، سۆران، ژیان و گۆران ئیبراهیم خەیات)ە و بنەماڵەیەكی هونەریی ناسراوی كوردن و هاوسەری هونەرمەندی كۆچكردوو ئیبراهیم خەیاتە.\nتیمى پارێزه‌رانى ده‌ستگیركراوانى بادینان له دادگاى تێهه‌ڵچوونه‌وه‌ى هه‌رێم، تانه‌یان له بڕیارى سزادانى هه‌ردوو رۆژنامه‌نووس مەسعود شه‌نگالی و شیروان…


نووچە نێت | ڕاستگۆیی بێ لایەنی| ڤیدیۆیه‌كى ده‌گمه‌نى سه‌رۆكى هه‌رێمى کوردستان له‌كاتى راپه‌ڕین\nڤیدیۆیه‌كى ده‌گمه‌نى سه‌رۆكى هه‌رێمى کوردستان له‌كاتى راپه‌ڕین\nMarch 2021 05\nئه‌مڕۆ یادى راپه‌ڕینه مه‌زنه‌كه‌ى هه‌رێمى كوردستانه كه خه‌ڵكى كوردستان و هێزى پێشمه‌رگه تێیدا به‌شداربوون و به‌م بۆنه‌یه ڤیدیۆیه‌كى ده‌گمه‌نى نێچیرڤان بارزانى سه‌رۆكى هه‌رێمى كوردستان له‌كاتى به‌سه‌ركردنه‌وه‌ى بریندارانى راپەڕینەکە لە نه‌خۆشخانه‌یه‌ك بڵاوده‌بێته‌وه.\nپێشتر ڤیدیۆیه‌كه له‌لایه‌ن كه‌ناڵى رووداوه‌وه، بڵاوكراوه‌ته‌وه و له ڤیدیۆیه‌كه‌دا نێچیرڤان بارزانى برینداره‌كان له نه‌خۆشخانه‌یه‌ك به‌سه‌ر ده‌كاته‌وه و له‌و كاته‌دا ده‌بینى چه‌ند سه‌ربازێكى سوپاى عێراق بریندارن و له نه‌خۆشخانه‌كه‌ن، سەردانى ئەوانیش دەکات.\nنێچیرڤان بارزانى هه‌ڵوێستێكى مرۆڤایه‌تى نیشان ده‌دات و به روویه‌كى خۆش له ئه‌حواڵیان ده‌پرسێ و به‌كارمه‌ندانى ته‌ندروستى ده‌ڵێ: "پرسیارى ته‌ندروستیان بكه‌ن بزانن چۆنن". دواتریش به‌سه‌ربازه عه‌ره‌به‌كان ده‌ڵێ، "هیواى سه‌لامه‌تى و سه‌ركه‌وتنیان بۆ دەخوازم و براى ئێمه‌ن و فه‌رقیان نییه".\nمسته‌فا كازمى: ئه‌نفال تاوانێكه نێوچه‌وانى مرۆڤایه‌تى له به‌رانبه‌رى ئاره‌قه‌ى شه‌رم ده‌كات\nهه‌رێمى كوردستان هه‌واڵى هێرشى سه‌ر بنكه‌یه‌كى موساد له هه‌ولێر ره‌تده‌كاته‌وه\nنێچیرڤان بارزانى: خوێنمان بەخشیوە بۆ ئەوەی داکۆکی لە ئازادی بکەین دژبە هێزە شەڕانگێزەکان\nنێچیرڤان بارزانى: تا دوا رفێندراوى ئێزیدى چى پێویست بێ بۆ ڕزگارکردنیان ئێمە ئامادەین\nئەندامێکی لیژنەی یاسایی په‌رله‌مان: هیچ رێكکەوتنیك لەسەر پێكهێنانى لیژنەی نووسینەوەی دەستووری هەرێم نەکراوە.\nسەرۆکی یەکێتی مامۆستایان: دەبێت هەڵمەتێك بۆ سەرخستنی خوێندنی ئەلیکترۆنی بکەین


كۆگای كارگەیەكی بەهارات دادەخرێت - تۆڕی میدیایی خەڵک\nلە سلێمانی كۆگای كارگەی بەهاراتی ئەرین دادەخرێت و دەست بەسەر بڕێكی زۆر لە بەهاراتی جۆراوجۆردا دەگیرێت.\nقائیمقامیەتی سلێمانی لە ڕاگەیەنراوێكدا ئاماژەی بەوەكردووە، لیژنە هاوبەشەكانی قائیمقامیەت دەستیان بەسەر بڕێكی زۆر بەهاراتی جۆراوجۆردا گرتووە، كە خاوەنەكەی بەنیازبوە بەسەر هاووڵاتیاندا ساغی بكاتەوە.\nڕاشیگەیاندووە، لەكاتی سەردانی لیژنەكە بۆ كۆگای بەهاراتی ئەرین، دەركەوتووە كە 8 هەزار و 378 پارچە لە بەهاراتی جۆراوجۆر، كاستەر، لیمۆدۆزی و پاودەری كێك و تام و بۆنی شەربەت ماوەی بەكارهێنانیان بەسەرچووە، بەڵام خاوەنەكەی بەنیازبووە بەسەر هاووڵاتیاندا ساغی بكاتەوە.\nجەختیشی كردۆتەوە، بەفەرمانی قائیمقامی سلێمانی كۆگای بەهاراتی ئەرین دادەخرێت و خاوەنەكەشی ڕوبەڕوی ڕێكاری یاسایی دەكرێتەوە.\nخەڵك قائیمقامیەتی سلێمانی ڕایدەگەیەنێت ، بەهۆی پابەندنەبوون بەمەرج و رێنماییەكانی كاركردن و دانانی خواردن و خواردنەوە لە شوێنی پلەی گەرمی بەرز…


تیرۆر بوو یان خۆکوژی؟ - Hataw تیرۆر بوو یان خۆکوژی؟ - Hataw\nسەرەتا > وتار > تیرۆر بوو یان خۆکوژی؟\nتیرۆر بوو یان خۆکوژی؟\nساڵێک بەسەر ڕووداوی دۆزینەوەی تەرمی ئامانج و خێزان و منداڵەکەی تێپەڕی، ئایە ڕووداوەکە تیرۆربوو یان خۆکوژی؟\nئامانج بابانی ڕۆژی ٢٥ـی ئابی ساڵی ١٩٧٩ لەشاری سلێمانی لەدایک بووە و بێژەر و پێشکەشکار و ڕاگەیاندکاری کەناڵی NRT و بەرپرسی ڕاگەیاندنی فەرمانگەی شارەوانی سلێمانی بووە و لەساڵی ٢٠٠٩ لەگەڵ لانە محمد پێشکەشکاری کەناڵی کوردسات ژیانی هاوسەرگیری پێکهێنا، کە لەساڵی١٩٩٠ لەشاری کەرکوک لەدایک بووە و لەدوای کۆڕەوەکەی ساڵی ١٩٩١وە خانەوادەکەی ڕوویکردبووە سلێمانی و لەوێ ژیا و پاش چەند ساڵێک هاوسەرگیری لەساڵی ٢٠١٦دا منداڵێکیان بوو ناویان لێینا هامۆ و لەکاتژمێر ٩:٠٢خولەکی شەوی چوارشەممە شانزەی ئۆکتۆبەری ساڵی٢٠١٩دا لەشەقامێکی شاری سلێمانی دا تەرمەکانیان لەنێو ئۆتۆمبێلەکەیان دا دۆزرایەوە.\nسەرەتا میدیاکان ڕووداوەکەیان بەڕووداوێکی تیرۆرکردن لەقەڵەم دا و لەلایەن سەرۆکایەتی پەڕلەمان و وتەبێژی حکومەتەوە لەڕێی بەیاننامەی بەپەلەوە داوای دۆزینەوەی ئەنجامدەرانی ئەو ڕووداوە کرا، بەڵام پاش چەند کاتژمێرێک کەناڵەکانی نزیک لەیەکێتی نیشتمانی کوردستان و بەتایبەت تر کەناڵی کوردسات نیوز، کە لانە محمدی خێزانی ئامانج بابانی لەوێ کارمەندبوو، لەزاری بەرپرسانی ئەمنییەوە ڕووداوەکەی بەخۆکوژی وەسف کرا.\nنیوەڕۆی ڕۆژی پێنج شەممەش لەکۆنگرەیەکی ڕۆژنامەوانی دا بەڕێوەبەری پۆلیسی سلێمانی ڕووداوەکەی بەڕووداوێکی خۆکوژی لەقەڵەم دا و ئامانج بابانیشی بەکوشتنی هاوسەر و منداڵەکەی تۆمەتبار کرد، باس لەوەکرا، کە ئامانج و خێزانەکەی کێشەی خێزانییان هەبووە و وابڕیاربووە ڕۆژی ٢٠ـی ئۆکتۆبەر دانیشتنی دادگا لەسەر کێشەکەیان بەڕێوەبچێت، بەڵام لەسەر ئەو کەیسە دوو ڕای جیاواز لەسەرتاسەری کوردستان درووست بوو، بەشێک ڕووداوەکەیان بەڕووداوێکی خۆکوژی و بەشێکی تریش بەڕووداوێکی تیرۆرکردن لەقەڵەم دا و لەدوای نزیکەی مانگێکیش لەو ڕووداوە ئاسایشی سلێمانی چەند گرتەیەکی ئامانج بابانی و خێزانەکەی و هەروەها گرتەیەکی تری ساتی ڕووداوەکەیان لەکامێرایەکی چاودێرییەوە بڵاوکردەوە، لەبەرامبەریشدا کەناڵی NRT دیمەنەکانی ئەو ڕۆژی شانزەی ئۆکتۆبەری ناو کەناڵی بڵاوکردەوە، کەئامانج بابانی تێدا بەشێوەیەکی ئاسایی دەرکەوت، بەڵام ئەو گرتە ڤیدیۆییانە نەیانتوانی بڕیاری کۆتایی لەسەر کەیسەکە بدەن و لەناوەڕاستی مانگی ١٢ـی ساڵی ٢٠١٩دا دادگای سلێمانی بڕیاری کۆتایی لەسەر دۆسییەکەدا و دۆسییەکەی داخست و ڕووداوەکەی بەخۆکوژی دانا، بەڵام پاش ماوەیەک بەڕێوەبەرایەتی گشتی بەڵگە و تاوانی هەرێمی کوردستان لەکۆنگرەیەکی ڕۆژنامەوانی دا لەسەر کەیسەکەی ئامانج و خێزانەکەی هاتە دەنگ و ڕەتی کردەوە ڕووداوەکە خۆکوژی بێت، بەڵکو بەڕووداوێکی تیرۆرکردنی لەقەڵەم دا، بەڵام تائەمڕۆ، کە ساڵێک بەسەر ئەو ڕووداوە تێدەپەڕێت تائێستا بەفەڕمی ئەو کەیسە یەکلایی نەکراوەتەوە ئایە ڕووداوەکە خۆکوژی یان تیرۆرستی بوو؟\nپێشتر بابانی لەسەر پرسی کوشتنی ڕۆژنامەنووسان لەڕۆژی ٢٢ـی ئاداری ساڵی ٢٠١٤ لەهەژماری خۆی لەتۆڕی کۆمەڵایەتی فەیسبوک دەڵێت: "تاکە زامنی بەفیڕۆنەچوونی خوێنی شەهیدانی قەڵەم، پرسیارکردن و لێدانەوەی زەنگی هۆشیاری گەلە".\nItem Reviewed: تیرۆر بوو یان خۆکوژی؟ Rating: 5 Reviewed By: لەلایەن دێرین ڕەسوڵ


کاکەمین نەجار: دەکرێت لە حکومەتی نوێدا موراعاتی یەکێتی بکەین\nکاکەمین نەجار ئەندامی مەکتەبی سیاسی پارتی دیموکراتی کوردستان رایگەیاند، بەپێی پێوەری هەڵبژاردن مامەڵە لەگەڵ لایەنە بەشداربووەکانی حکومەتدا دەکەن، بەڵام دەکرێت موراعاتی یەکێتی بکەن و لە بەشی خۆیان پۆستی زیاتری پێبدەن.\nلە لێدوانێکدا بۆ دەنگی ئەمریکا، کاکەمین نەجاری باسی لەوەکردووە، ناکرێت پارتی ٤٥ کورسی هەیە، حیزبێکی وەک گۆڕان ١٢ کورسی هەیە هەمان بەشداری هەبێت، بەڵام سەبارەت بە یەکێتی حسابی خەبات و ماندوبوونیان دەکەن، دەکرێت"موڕاعات" یان بکرێن.\nئاماژەی بەوەشکرد، بڕیاری سیاسی دەچێتەوە لای مەسعود بارزانی، چونکە "مەرجەعە" و شت بەبێ ئەو ناکرێت لەکوردستان بەڵام جیاکردنەوەی دەسەڵاتەکان هەیە لەکوردستان هەریەک کاری خۆی دەکات، بەڵام مەسعود بارزانی وەک کەسێکی سیاسی و "مەرجەع" و "موتابع" و ئاگادار دەبێت.\nوتیشی "وەکو مەرج مەرجمان نییە، چونکە ئەوانەی لەهەڵبژاردن دەنگیان هێناوە دەیانەوێت بەشداری حکومەت بکەن ئێمەش پێمان باشە بەشداری بکەن دەمانەوێت حکومەتێک پێکبهێنین حکومەتی زۆرینە بێت ئەمە نەک وەک مەرج بەڵکو پێمان باشە ئەوانەی بەشداری حکومەت دەکەن شان بدەنە بەر بەرپرسیارێتی نەک وەک جاری پێشوو لەنیوەی ڕێگا بەجێمان بهێڵن".\nروونیشیکردەوە، ناکرێت بێنە ناو حکومەت و پێیەکیشیان لە ئۆپۆزسیۆن بێت چونکە خەڵكێک ئەگەر هاتە ناو حکومەت دەبێت "تەحەمولی مەسئولیەت" بکات.\n12/4/2018 11:47:37 AM


شاری بێجی ئازاد كرا و لە زلوعیە 75 چەكداری داعش كوژراون – زاگرۆس پۆست\nماڵەوە / جیهان / شاری بێجی ئازاد كرا و لە زلوعیە 75 چەكداری داعش كوژراون\nشاری بێجی ئازاد كرا و لە زلوعیە 75 چەكداری داعش كوژراون\nسێ شه‌ممه 11 تشرینی دووه‌م 2014\tجیهان, هەواڵ 58 جار خوێنراوه‌ته‌وه\nئەرتشی عێراق لە پارێزگای سەڵاحەدین پێشڕەوی كردووەو شارۆچكەی بێجی لە لایەن سەربازە عێراقیەكانەوە بەتەواوی كۆنترۆڵكراوە.\nكاناڵی حكومەتی عێراقی بڵاویكردەوە، ئەرتشی عێراق لە دوو هەفتەی رابردوو چەند ناوچەیەكی لە سنووری پارێزگای سەڵاحەددین لەدەست چەكدارانی داعش دەرهێنایەوە. بەپێی كەناڵەكەش، ئەمڕۆ بەتەواوی بێجی كۆنترۆڵكراوەتەوە.\nبەرپرسانی شارەدێی زلوعیە لە باشووری شاری تكریتیش رایانگەیاندووە كە، لەسەرەتای گەمارۆدانی شارەدێكە تاوەكو ئێستا دەیان هێرشی چەكدارانی رێكخراوی چەكدارانی داعش یان تێكشكاندووە.\nوەزارەتی ناوخۆی عێراق لە بەیاننامەیەكدا رایگەیاند، لە میانی كۆبوونەوەیەك لەگەڵ بادع جبوری نوێنەری ناوچەی زلوعیە لە پەرلەمانی عێراق و شاندی یاوەری، وەزیری ناوخۆ ستایشی رۆڵی دانیشتوانی شارەدێكەی كردووە لە رووبەڕووبوونەوەی چەكدارانی داعش كە سەرەڕای گەمارۆدانی شارەدێكە تاوەكو ئێستا نزیكەی 75 هێرشی چەكدارانیان بۆ سەر شارەدێكە تێكشكاندووە.


كۆمپانیایەكی پەروەردەیی پارەی چوار مانگی مامۆستایانی نەداوەو گرێبەستی كاركردنیشی هەڵوەشاندونەتەوە - رۆژنامه‌ی خه‌بات\nله نیسان 12, 2021\nخەبات: رۆشنا عەلی:- كۆمپانیایەكی پەروەردەیی هاوبەشی كەرتی تایبەت و حكومەت بەمەبەستی چاكسازی لە قوتابخانەكاندا گرێبەستی كۆمەڵێك مامۆستایان هەڵوەشاندۆتەوەو بەوتەی خۆیان پارەی چوار مانگی مامۆستایانیشیان نەداوە ، مامۆستاكان كە هەندێكیان دامەزراوی حكومەتن و برە پارەی زیادی دەوامكردنیان لەو كۆمپانیایە وەرگرتووە لەو قوتابخانەیە چەند ساڵێكە خزمەتیانكردووە هاوشانی ئەوانەی تەنها گرێبەستی كۆمپانیان وەك یەك گرێبەستیان هەڵوەشاوەتەوە ، مامۆستاكانیش دەڵین كۆمپانیا دەڵێت دەبێت حكومەت بیدات و لەو نێوەندەدا ئێمە ساڵێكە چاوەڕێین ، لاپەرەی پەروەردەو خوێندن لەگەڵ مامۆستایانی ئەو قوتابخانەیە راپۆرتێكی ئه‌نجامدا.\n*لەیەكێك لە لقەكانی ئەو كۆمپانیایە مامۆستاكانی قوتابخانەكە وەك ناڕەزایی گردبوونەوە ، مامۆستا خوناو جەلال بۆ خەبات وتی: ئەم مووچەیەی داوای دەكەین مووچەی پار مانگی 5-و 6 من گرێبەستی حكومیم لەبری زیادەی دەوام پارەیەكیان بۆ سەرف ئەكردین و هەریەك بەپێی كارەكەی خۆی ساڵی پار لە گرەنتینە هەتا 12 ی شەو ئیشم بۆ قوتابخانە كردووە بەو پێیەی سوپەر ڤایزەر بووم ، لەگەڵ دایك باوكی قوتابی قسەم كردووە كە ئاگایان لە خشتەو كاتی خوێندنی منداڵەكانیان بێت ماندوو بوونێكی زۆرم كرد و دوایش كە داوای مافی خۆمان كرد دەست هەڵگرتنیان پێداین ئێمەیان دوور خسته‌وه.\n*مامۆستایەكی تر بۆ خەبات دەربارەی كێشەكەی وتی : من گرێبەستم هەبوو لەگەڵ قوتابخانە ئێستاش چوار مووچەم لەلای قوتابخانەكە ماوە دەكاتە 2500دۆلار تا ئێستا نەدراوە زۆربەی شارەكانی تر كە ئەم قوتابخانەیە لقی هەیە وەریانگرتووە تەنها هەولێر نەبێت كێشەیەكی تریش ئەوەیە تا ئێستا دۆلار بە هەرچەن بووبێت هەر بە 120000 دینار بۆ ئێمە حسابكراوە.\n*مامۆستایەكی پێشووی قوتابخانەكە كە پێشتر گرێبەستی هەبووە بۆ خەبات وتی : من مووچەی چوار مانگ كاركردنم لەم قوتابخانەیە وەرنەگرتووە كە دەكاتە 1700 دۆلار و لە حكومەت دانەمەزراوم تەنها لێرە بووم و دواتریش گرێبەستەكەیان هەڵوەشاندەوە و ئێستاش داوای مافی خۆمان دەكەین.\n*ئەو مامۆستایانەی لەم لقەی قوتابخانەكەن بە وتەی یەكێك لە مامۆستاكان 50 مامۆستان لەمبارەیەوە مامۆستا ئیدریس وتی : ئێمەش هەمان كێشەمان هەیە نزیكەی 50 مامۆستاین تەنها لەم قوتابخانەیە كە هەم گرێبەستەكەمان هەڵوەشاوەتەوە و هەم پارەی چوار مانگیشمان نەدراوە لە نێوان حكومەت و كۆمپانیا دەیانەوێت ئەو چوار مانگە بخۆن بۆیە ئێمە بەهەر شێوەیەك بێت داوای مافی خۆمان دەكەین.\n*مامۆستا رەزمەند محەمەد وتی : نزیكەی نەوەد مامۆستاین و هەمان كێشەمان هەیە من ئیستا 3300 دۆلارم لای شەریكەیە و پێم نەدراوە ئەگەر گرێبەستیشیان هەڵنەوەشاندینایەتەوە كێشەمان نەبوو بەردەوام دەبووین و دڵمان بە قوتابخانەكە خۆش بوو، حەوت ساڵە لێرە خزمەت دەكەم ، بەڵام گرێبەستەكەشمان نەماوە ئەوانەی لەگەڵ ئێمە بیانی بوون هەموویان وەریانگرت كە زۆر لە هی ئێمە زیاتر بوو جگە لەوەی هەموو سەری مانگیش مووچەی خۆی وەردەگرت ،چونكە ئەوان قونسوڵخانەیان هەیە و پارێزەریان هەیە ، بەڵام من لە خاكی خۆم مووچەكەم نایەنێ و شەریكەكە پشت ئەستورەو حكومەتیش لە پشتی من نییە.\n*دەربارەی ئەوەشی كە ئایا كۆمپانیا چ پاساوێكی هەیە لەوەی پارەی ئەم چوار مانگەیان ناداتێ مامۆستایەك ئاماژە بەوە دەكات كە شەریكە پێی وتوون ئەبێت حكومەت بیدات ئەو مامۆستایە وتی: ئێمە كە دانەمەزراوین لە حكومەت پێویستمان بەو پارەیە هەیەو بە مافی خۆمانی دەزانین وەریبگرین ، جگە لەوەی لە قوتابخانەكەش نەماوین شەریكەش دەڵێت ئەو پارەیە دەبێت حكومەت بیدات ئەوەی داوای دەكەین هی یەك ساڵ پێش ئێستایە.\n*دەربارەی ئەوەشی كە ئایا بیانوویان ئەوە نییە دەوامتان نەكردووەو كۆرۆنا هەبووە ئەو مامۆستایە وتی : لقەكانی سابیس لەشارەكانی تر وەریانگرتووە تەنها هەولێر نەبێت.\n*مامۆستا هۆزان ئاماژە بەوە دەدات كە كاتێك لەهەر شوێنێك ئیش بكەی دەبێت مافی خۆت وەربگری ئێمە تا ئێستا وەرماننەگرتووە ئەو وتی : مانگەكانی 5-6-7-8 مان وەرنەگرتووە ، ئێستا دەڵێن نوسراوەكە لای داراییە و واژوو نەكراوە هەرچەند تەنها چوار قوتابخانەیە كە ماوەو وەرینەگرتووە كە پارەیەكی ئەوەندە زۆر نییە و هەر بە هەفتەو مانگ ئێمەیان راگرتووە گوایە كۆمپانیا خزمەتگوزاری خۆی لەسەر ئەو پارەیە داناوەو برەكەی زۆرتر بووە.\nدەربارەی ئەوەشی كە بۆچی گرێبەستەكەیان هەڵوەشاوەتەوە ئەو مامۆستایە وتی : بیانووەكە ئەوە بووە ئێمە هەر كە دامەزراوین لێرە دامەزراوین و وەزارەت وتوویەتی گوایە ئێمە خزمەتی دەرەوەی شارمان تەواو نەكردووە ودەبێت بچینە دەرەوەی شار.\n*پێشتر لاپەرەی پەروەردەو خوێندن دیمانەیەكی لەگەڵ شیلان خەلیل جنید بەڕێوەبەری فێركردنی بنەرەتی و باخچەكانی منداڵان ئەنجامدابوو كێشەی ئەم مامۆستایانەش پرسیارێك بوو لەوەڵامدا ئەو بەرێوەبەرە ئاماژەی بەوەدا كە كێشەكەیان چارەسەر دەكەن و هۆكارەكە قەیرانی داراییەو و ئەو بڕە پارەیەش زۆره.\nبابه‌تی پێشوو سەرۆك بارزانی و باڵیۆزی ئەمەریكا پەیوەندییەكانی نێوان هەرێمی كوردستان و ئەمەریكایان تاووتوێكرد\nبابه‌تی دواتر ئەمەریکا ستایشی چاکسازییەکانی حکومەتی هەرێمی کوردستان ده‌كات\n40 چرکە پێش ئێستا


جوگرافیای سیاسی لە سەردەمی کۆرۆنا … نوسینی / بێرنهارد زەند – Dengekan\nbyRezgar Omar\tMarch 28, 2020\tGeneral, Opinion, Slider\nچالێنجی جیهانی پێویستی بە وەڵامێکی جیهانیه.\nنوسینی / بێرنهارد زەند\nوەرگێڕانی لە ئینگلیزیەوە / ڕزگار عومەر\nسەرچاوە/ بەشی ئینگلیزی ئۆنلاینی گۆڤاری دیر شپیگڵ ی ئەڵمانی\nڕوون کردنەوەی وەرگێڕ:\nئەم ووتارە نموونەیەکە، پارچەیەکە لەو دۆخەی ڕوودەدات و شکل دەگرێ. مەرج نیە وەکو وەرگێڕ لە گەڵ سەرتاپای بۆچوونەکانی نێو ئەو ووتارە من کۆك بم یان ئێوە وەکو خوێنەر کۆك بن. ڕاستە ئێمە لە دۆخی تراژیدیایەکی مرۆیی و تەندروستی دەژین، بەڵام ئەو چانسەشمان بۆ دروست بووە کە پەرچەکردارەکانی وەرچەرخانێکی مێژوویی ببینین. یۆتۆبیاکان، پڕۆژە گەورە مێژووییەکان چەشنی “یەكێتی ئەوروپا” بە ئەزمونێکی زۆر هەستیار تێدەپەڕێ، لە وولاتێك خەڵك ئاڵای یەكێتی ئەوروپا دائەگرێت و لە شوێنیا ئاڵای چین بەرز دەکاتەوە، لە شوێنێکیتر نموونەی ئەم ووتارە هێشتا ناکۆکی و فۆبیا دەبینی لە کۆمەکی چین ، دەبینی “ئەوروپا سالاریی” پەڵ دەکێشێتە ترسی جوگرافیای سیاسی، لەوێوە دەیەوێ پێش بەو گۆڕانکاریە بگرێت، یان پەرچەکردارێك بنوێنێ چەشنی دڵتەنگی هاندەرانی تیمێك کە دڵتەنگیان هیچ لە واقیعی ئەنجامی یاریەکە ناگۆڕێ.\nلە گەڵ پەتای کۆرۆنا سیستەمی جیهانی، بە دڵنیایش لە گەڵیدا سیاسەت و جوگرافیای سیاسی گۆڕانکاری زۆر گەورە بە خۆیان دەبینین، ئەوروپا دەتوانێ شەقار بوونی شوناس لەت لەت بوونی مەعنەوی ئەندامەکانی کۆبکاتەوە ؟ دەتوانێ شکستی سیستەمی تەندروستی دروست بکاتەوە؟ لە دوای روخانی فاشیزم لە ئەڵمانیا، دواتر لە قۆناغێکتردا لە دوای ڕوخانی یەكێتی سۆڤیەت، ئەوروپا لە ژێر هەژموون و سێبەری ئەمریکا بووە، ئایا ئەم هەژموونە کاتی ئێکسپایەر بوونی هاتووە؟ چین دەتوانێ ببێتە ئەلتەرناتیڤی ئەم هەژموونە، ئەم پرسیارانە زۆر جدین، کە وەڵامەکانی کلیلی زۆرشتمان بۆ دەکاتەوە، لەم بارەیەوە ئەم ووتارە زۆر شتمان پێدەڵێت، زۆر شتیش ناڵێت! بەڵام لە زمانی فۆبیایەکی شاراوە ئیقاع و ڕێڕەوی ڕووداوەکانمان پێ نیشان دەدات.\nجوگرافیای سیاسی لە سەردەمی کۆرۆنا\nلە کاتێکدا؛ کە دەوڵەتە ئەوروپیەکان و ئەمریکا سنوورەکانیان دادەخەن ڕوو لە ناوخۆی وڵاتەکانیان دەکەن وەك هەوڵێك بەرگرتن و هێواش کردنی ڤایرۆسی کۆرۆنا، وڵاتی چین یارمەتیەکانی دەنێرێ بۆ سەرتاسەری جیهان. بەڵام ئەوەی بە ڕاستی جیهان پێویستی پێیە بریتیە لە وەڵامێکی کۆدەنگی ڕێکخراو.\nلەم هەفتەیەدا؛ سەرۆکی سڕبیا ووتەیەکی پڕ لە تووڕەیی پێشکەش کرد، ووتەیەك لەو جۆرانەی کە ستۆپێکمان پێ دەکا بۆ بیرکردنەوەو تێڕامان. ئەو بە تووڕەیی ووتی : ” هاوپشتی ئەوروپی بۆ یەکتر نیە، ئەمە تەنیا حیکایەتێکی ئەفسانەیی بوو لە سەر پەڕی کاغەز”. ئەو گلەیی کرد کە ئەوروپا لەم دوایانەدا دەیویست بە زۆرەملێ وا لە سڕبیا بکات کە بۆ هاوردە کردنی کەل وپەل وپێویستیەکان پشت بە ولاتی چین نەبەستێت و لە جیاتی ئەوە لە ئەوروپا پێویستیەکانیان هاوردە بکەن. ئێستاش کە سڕبیا پێویستی بە کەل و پەل بوو لە ئەوروپا، وەڵامەکە ئەوەبوو ” دراوی سڕبیا هیچ نرخێکی نیە.”\nسڕبیا کە هێشا ئەندام نیە لە یەكێتی ئەوروپا، دەیەوێ جل و بەرگ وماسكی خۆپارێزی و پزیشکی لە ئەوروپا بکڕێت بۆ خۆئامادەکردنی لە ڕوبەڕووبونەوەی ڤایرۆسی کۆڕۆنا. بەڵام ئەوروپا نایفرۆشێ بە سڕبیا، چونکە ” فرۆشتنی کەل و پەل و پێویستیە پزیشکیەکان بە دەوڵەتێك کە ئەندامی یەكێتی ئەوروپا نەبێت پێویستی بە ڕێگاپێدانی حکومەتەکان، ئەندامەکانی یەكێتی ئەوروپا هەیە”، کە پێشوتریش لە سەرەتاکانی ئەم هەفتەیە سەرۆکی کۆمیسیۆنی ئەوروپا ئۆرسۆلا ڤۆن دیرلین ڕایەگەیاندبو ” نەفرۆشتن هەنگاوی دروستە، چونکە ئێمە ئەو کەل وپەلانەمان بۆ سیستەمەکانی چاودێری تەندروستی خۆمان پێویسته”.\nبۆیە سەرۆکی سڕبیا ڤۆیتشی نامەیەکی بۆ سەرۆکی چین (شی جین پینگ) نوسی، دلنیاش بوو کە چین ڕادەکات بۆ پڕکردنەوەی ئەم بۆشایە، سەرۆکی سڕبیا بۆ سەرۆکی چینی نوسی ” من باوەڕم بە براو دۆستی خۆم شی جین پینگ هەیە، هەروەها باوەڕم بە کۆمەك و هاوکاری چین هەیە”.”\nدۆخێکی شێتانەیە: ئەو حکومەتەی کە لەسەرەتا ویستی بڵاوبونەوەی ڤایرۆسەکە بشارێتەوە، دواتر کارو ئاکشنی لەڕەگەوە دەست پێکرد بۆ بەرپێکگرتنی ڤایرۆسەکە بە هێواشی و بە تێچونێکی زۆر، ئێستا سەرۆکێکی ئەوروپی ئەم وڵاتە (واتە چین) بە فریاد ڕەس دەزانێت. بکین زۆر کامەران بوو بەو موجامەلەیە. ئاژانسی هەواڵی چینی نوێ (شینگوا) لەم بارەیەوە نوسی ” دۆستی لێ قەوماو دۆستی ڕاستەقینەیە، کاتێ تەوقە نەکردن هان دەدرێ لەئەوروپا، دەستی یارمەتی چین ڕەنگە گۆڕانکاری دروست بکا ” جوگرافیای سیاسی ئاوا ئیش دەکا؛ ئەگەر بۆشایی هەبوو، یەکێك باز دەدا بۆ پڕکردنەوەی.\nبێگومان؛ یەكێتی ئەوروپا چاك دەزانێ چین بە شوێن پڕکردنەوەی ئەو بۆشایانەیە. ساڵێك لەمەوبەر، برۆکسل ڕایگەیاند ” چین سیستەمێکی پێشبڕكێکارە هانی ئەلگۆی بەدیلی سیستەمی حوکمڕانی دەدات” . لەگەڵ ئەوەشدا ئێستا ئەوروپا خۆی لایەکی خۆی بۆ ئەم رەقیبە واڵا کردووە ، نەك تەنیا ووڵاتانی بەلقان و ئەوروپای ڕۆژهەڵات، کە چەند ساڵێکە چین هەوڵ دەدات لەوێ قەلەمڕەوی خۆی زیاد بکات، بەڵکو ئێستا لە نێو جەرگەی یەکێتی ئەوروپاش خەریکی هەمان کارە.\nوەزیری دەرەوی ئیتاڵیا (لویجی دی مایۆ) دەڵێ ” ڕۆما بۆ دابین کردنی ماسك ئامێری هەناسەدانی دەستکرد داوای یارمەتی کرد”. سەفیری ئیتاڵیاش لە یەكێتی ئەوروپا (مۆریزۆ ماساری) دەڵێت ” کۆمیسیۆنی یەكێتی ئەوروپا، داوایەکی ئیتاڵیای بەرزکردەوە بۆ ئەندامانی یەكێتی ئەوروپا، بەڵام ” سەرکەوتوو نەبوو”\nهەر لەم کاتەدا، دوو تیمی پزیشکی چین بۆ یارمەتیدان گەیشتنە ئیتاڵیاو تیمی سێیەمیش لە ڕێگایە. سەرۆکی چین دوای گفتوگۆیەکی تەلەفۆنی لە گەڵ سەرۆك وەزیرانی ئیسپانیا (بیدرۆ سانشیز) ووتی ” ئیسپانیاش دەتوانێ پشت بە کۆمەکی چین ببەستێ. سەرۆکی چین ووتی ” هەمیشە لە دوای باران تیشکی خۆر دێت”. ڕۆژی چوارشەمەش سەرۆکی کۆمیسیۆنی ئەوروپا ڤۆن دیرلین ووتی” ووڵاتی چین لەپاڵ پێویستی و کەل و پەلیتردوو ملیۆن ماسك دەدات بە ئەوروپا” .\nهەروەها چین یارمەتی عێراق و ئێران و فلیپین دەدات. جاك ما ، دامەزرێنەری کۆمپانیای (Alibaba) ی چینی بۆ بارزگانی پارچەو یەدەگ لە ئینتەرنێت ڕایگەیاند کە ئەوان ٢٠ هەزار یەکەو کەل و پەلی تێست کردنی ڤایرۆس ، ١٠٠ هەزار ماسك، یەك هەزار بەدلەی پزیشکی تایبەت بە دکتۆرەکان و پەرستارەکان بۆ ٥٤ دەوڵەت دەنێرن لە ئەفریقیا، پێشوتریش جاك ما و کۆمپانیای عەلی بابا کۆمەکیان نارد بۆ ژاپۆن و کۆریای باشور و چەندین دەوڵەتیتر.\nسیاسەت و- لە درێژ کراوەی خۆیدا جوگرافیای سیاسیش- لە سەردەمی قەیرانەکاندا لە ئیشی خۆیان ناوەستن. بە پێچەوانەوە، ڕەنگە توندتر ببن. ئەمە بە ڕوونی بەرچاومان کەوت، بە تایبەتی لە کێبڕكێ و زۆرانبازی ووڵاتە یەکگرتووەکان و چین، کە دوا بەدوای چەند مانگێك لە شەڕی بازرگانی وێرانکەر شەڕەکە زۆر قوڵتربوو. لە مانگی شوباتدا وڵاتە یەکگرتووەکان رایگەیاند کە نوێنەرانی دەزگا میدیا فەرمیەکانی دەوڵەتی چین لە ئەمریکا وەکو “بەکرێ گیراوی بیانی” مامەڵەیان لە گەڵدا دەکرێت. دوای یەك ڕۆژ لەم قسەیە، چین سێ ژۆرنالیستی ڕۆژنامەی واڵ ستریت ی لە چین دەرکرد، هەروەها وەزارەتی دەرەوەی چین لە ڕۆژی سێ شەمەی ئەم هەفتەیە داوای بەڵگەنامەی کارکردن وەکو ڕۆژنامەنوس لە ١٣ ڕۆژنامەنوسی سەر بە ئاژانسەکانی : نیۆرك تایمز، واشنتۆن پۆست، واڵ ستریت کرد، پێشووتر هەرگیز هەنگاوی لەم بابەتە ڕووی نەداوە.\nPrevious دەربارەی کرۆنا و ئاین و دەسەڵاتی خوا …. د. عەلى زەڵمى\nNext صه‌ڵاحه‌دین له پشت مه‌لا بێت مه‌گه‌ر قه‌زا لای خودا بێت … عیماد عه‌لی


ناڕوونییەکی زۆر لەلای هاووڵاتییان هەیە لەبارەی ڤایرۆسی H1N1 کە هەندێک ئێستاش بە هەڵە پێیدەڵێن ئەنفلۆنزای بەراز، لەم بابەتەدا زانیاریی پیویست خراوەتەڕوو لەبارەی ڤایرۆسەکە و مەترسییەکانی\n-ئه‌نفلۆنزا نه‌خۆشییه‌كی ڤایرۆسییە به‌هۆی گروپی (ئورسۆمیۆكسی ڤایریدی) دروست ده‌بێ به‌تایبه‌تی له وه‌رزه سارده‌كان (له ووڵاتی خۆمان له نێوان مانگی 11 بۆ كۆتایی مانگی 3) بڵاوه.\n-ئه‌م ڤایرۆسه زیاتر به‌هۆی هه‌واوه ده‌گوازرێته‌وه له‌ڕێگه‌ی كۆكه و پژمین و ده‌ستلێدان له كه‌لوپه‌لی پیسبوو به ڤایرۆسه‌كه به تایبه‌تی ئه‌گه‌ر دووری كه‌سی تووشبو و كه‌سی به‌ركه‌وتوو له مه‌ترێك كه‌متر بێت.\n-دوای 2 ڕۆژ له چوونه‌ژووره‌وه‌ی ڤایرۆسه‌كه به له‌ش، ناڕه‌حه‌تی و نیشانه‌كان ده‌رده‌كه‌ون وه‌كو تا، سەرئێشە، ئازاری گیان و له‌ش داهێزران، كۆكه‌ی وشك، پژمین، لووت ته‌ڕبوون، قوڕگئێشه، هیلاكی و ماندوبوون.\n-له‌و كه‌سانه‌ی كه به‌رگری له‌شیان لاوازه (وه‌كو ئه‌و كه‌سانه‌ی نه‌خۆشییه درێژخایه‌نه‌كانی شه‌كره و ره‌بۆ و له‌كاركه‌وتنی گورچیله و هه‌وكردنی سییه‌كان و سستی دڵ و شێرپه‌نجه‌كان) و ئه‌و كه‌سانه‌ی ده‌رمانی ستیرۆید ده‌خۆن له‌گه‌ڵ كه‌سانی به‌ساڵاچوو و مناڵ و ئافره‌تی سكپڕ، ئه‌م جۆره نه‌خۆشانه له‌وانه‌یه تووشی ماكه‌كانی ئه‌نفلۆنزا بن وه‌كو هه‌وكردنی سه‌ختی سییه‌كان، هه‌وكردنی گوێچکه، له‌كاركه‌وتنی سییه‌كان و ته‌نانه‌ت مردن.\n-نه‌خۆشی H1N1 هه‌روه‌كو ئه‌نفلۆنزا وایه به‌ڵام ناڕه‌حه‌تییه‌كانی سه‌ختتره، زیاتر ده‌خایه‌نێت و مه‌ترسی مردنیشی زیاتره.\n-خۆشبەختانە ئێستا پشكنینێكی تایبه‌ت هەیه بۆ ده‌ستنیشان كردنی ئه‌نفلۆنزای H1N1، ئه‌و پشكنینانه‌ی دیکەیش كه ده‌كرێت زیاتر بۆ ده‌ستنیشانكردنی ماكه‌كانی نه‌خۆشییه‌كه و دیاریكردنی ڕێژه‌ی هه‌وكردنه‌كه‌یه. هه‌ندێکجار پێویستی به وه‌رگرتنی سواب له قوڕگی نه‌خۆشه‌كه و ئه‌نجامدانی ئه‌شیعه‌ی سنگ ده‌كات.\n-بۆ خۆپاراستن له تووشبوون به ئه‌نفلۆنزا پێویسته خۆت به‌دوور بگریت له قه‌ڕه‌باڵغی و ئه‌و شوێنانه‌ی كه‌سانی نه‌خۆشی ئه‌نفلۆنزای لێیه، به‌كارهێنانی ده‌مامك له شوێنه قه‌ره‌بالغه‌كان، شوشتنی ده‌ست به تایبه‌تی دوای به‌ركه‌وتنی كه‌لوپه‌لی پیس و كه‌سانی تووشبوو بە نه‌خۆشییه‌كه.\nکوتانی ئەنفلونزا (لقاح) ڕێگایەکی کاریگەرە بۆ ڕێگەگرتن لە توشبون بە ئەنفلۆنزا، ئەم جۆرە کوتانە بۆ ئەو کەسانە دەکرێت کە بەرگری لەشیان کەمە بەهۆی نەخۆشییە درێژخایەنەکان، وا باشترە کوتانەکە ساڵانە لە سەرەتای پایز دووبارە بکرێتەوە.\n-ئەو کەسانەی ئەنفلۆنزا بە سەختی دەگرن(لەرز و تا و کۆکە و هەناسەتوندیی سەخت)، ئەو کەسانەی ناڕەحەتییەکەیان لە هەفتەیەک زیاتر دەخایەنێت، ئەو کەسانەشی بەساڵاچوون و نەخۆشی درێژخایەنیان هەیە پێویستە سەردانی پزیشک و بنکە تەندروستی و خەستەخانەکان بکەن بۆ پشکنینی تایبەت و وەرگرتنی چارەسەری پێویست. چارەسەرە پێویستەکان زیاتر بریتین لە دەرمانە ئازار شکێنەکان و دەرمانی کۆکە و دەرمانی تایبەتی دژە ئەنفلۆنزا. دەرمانی دژەبەکتریا (ئەنتی بایۆتیک) هیچ دەورێکی نیە لە چارەسەر کردنی ئەنفلۆنزا و وا باشە بەکارنەیەت.\n-لەکاتی نەخۆش کەوتنت وا پێویستە لە ماڵەوە پشووبدەیت و ئاوی شلەتێن و مزرەمەنییەکان زۆر بخۆیت و زۆر تێکەڵاوی لەگەڵ خەڵکی نەکەیت بۆ ئەوەی زوو چاک بیتەوە و کەسانی دیکەیش تووش نەکەیت.\nد.داهات حەوێزی - پزیشکی پسپۆری هەناوی و شەکرە و نەخۆشییەکانی دڵ\n2020-01-01 |3086 جار خوێندراوەتەوە|


سلێمانی؛ زیاتر لە20 هەزار كەس سەردانی سەنتەری پێستیان كردووە - تۆڕی میدیایی خەڵک\nلە ڕووداوێکی سەیر و سەمەرەدا لە ئەمریکا، دوو چەدار تەقە لە کارمەندێکی هونەرمەندی جیهانی لەیدی گاگا دەکەن لەکاتێکدا کە پیاسە بە سێ سەگ دەکات و دووان لە سەگەکان دەبەن و سەگێکی وەک لە تۆمارە ڤیدۆییەکەدا دەردەکەوێت، کارمەندەکەی لەیدی گاگا کە ناوی ڕایانە و تەمەنی ٣٠ ساڵە، هەوڵدەدات بەرگری بکات، بەڵام دزەکان تەقەی لێدەکەن و بە سەختی برینداری دەکەن. لە پاش ڕووداوەکە لەیدی گاکا ڕایگەیاندووە کە ئامادەیە نیو ملیۆن دۆلار بدات بە دزەکان لەبەرامبەر گەڕانەوەی سەگەکان و بۆ ئەوەیش داوای لێکردوون پەیوەندی بەم ئیمەیلەوە بکەن : [email protected] لە ئیستاشدا FBI هاتوونەتە سەر هیل بۆ لێکۆڵینەوە لە ڕووداوەکە و دەستگیرکردنی تاوەنبارەکان و ئاماژەشیان بەوە داوە کە ئەو کارەی لەیدی گاکا پێچەوانەی یاسایە و هاندەرە بۆ ئەوەی تاوەنباران کاری لەو جۆرە دوبارە بکەنەوە.\nخەڵك- بەڕێوەبەرایەتی گشتی كارەبای سلێمانی ئاشكرای دەكات، كە بەم زووانە پڕۆژەی بەستنی پێوەری زیرەكی كارەبا دەبەنە شارۆچكە و چارەدێیەكانی سنووری پارێزگاكە. بەپێی ڕاگەیەنراوێكی بەرێوەبەرایەتی گشتی كارەبای سلێمانی، "وەک ئامادەکارییەک بۆ پلانی بەستنی پێوەری زیرەکی کارەبا لە شارۆچكە و شارەدێیەكان لیژنەی باڵای تۆڕی زیرەکی کارەبای سلێمانی بەسەرپەرشتی ئەندازیار سالار حسامەدین، بەڕێوەبەری گشتی و ئەندازیار هۆشیار ئیبراهیم، بەڕێوبەری تۆڕی زیرەکی کارەبای سلێمانی و لێپرسراوانی بەشەکانی پلان و بەشی ڕووپێو و جێبەجێکردن کۆبوونەوە". ئاماژەی بەوەشكردووە، لە کۆبونەوەکەدا گفتوگۆکرا لەسەر چۆنیەتی دانانی پلانی جێبەجێکردنی پرۆژەی زیرەکی کارەبا لە دەرەوەی شاری سلێمانی و شارۆچكە و شارەدێیەكان. تا ئێستتا لەسنووری ناو شاری سللێمانی، پێوەری زیرەكی كارەبا بۆ 62 گەڕەك دانراوە، كە كۆی گشتی پێوەرەكان دەكاتە 181 هەزار پێوەر و بڕیارە لە ماوەیەكی كەمدا پڕۆسەكە كۆتایی پێ بهێنرێت.\nبەپێی لێکۆلینەوە پزیشکییەکان، ئامێری سۆنەر بە ڕاددەی %98 وردە لە دیاریکردنی ڕەگەزی کۆرپە لە سکی دایکیدا بەشێوەیەکی ڕاست و دروست. ڕاددەی وربینیی سۆنەر لە دیارکردنی ڕەگەزی منداڵ بەپێی قۆناغەکان دەگۆڕێت، بەجۆرێک لە هەفتەی 12ی دووگیانییەوە سۆنەر توانای هەیە ڕەگەزی منداڵ دیاری بکات، بەڵام لەو قۆناغەدا ئەوە کارێکی قورسە و ڕاددەی هەڵەی زیاترە، بۆیە وا ڕاست و دروستترە لە هەفتەی 18-20 بەدواوە سۆنەر بکرێت بۆ دیاریکردنی ڕەگەزی منداڵ لناو منداڵداندا، چونکە لەو قۆناغەوە ئەگەری هەڵە زۆر کەم دەبێتەوە و بە ئاسانی ڕەگەزی کۆپەکە دیاری دەکرێت. ئامادەکردنی: ڕامیار جاف خوێندکاری سکوڵی پزیشکیی زانکۆی کۆیە سەرچاوە: مێدیار\nهونەرمەند میران عەلی ڕایدەگەیەنێت هەرچەندە پێشتر لە پەیوەندی خۆشەویستی دا بووە، بەڵام ئێستا جیابونەتەوە. میران وتویەتی" "پێشتر لە پەیوەندی خۆشەویستیدا بووم بەڵام لە ئێستادا کەس لە ژیانمدا نییە و حەز ناکەم ئەو کەسەی لە ژیانمدایە و دەبێت بە هاوسەرم لەگەڵ بنەماکانی ئەم کۆمەڵگەیە و لەگەڵ خێزانەکەم و دینەکەم نەگونجێت"." میران ئاماژەی بەوەداوە کە ئەو پێشتر لە تیپی سروودی مزگەوتدا بووە و نوێژدەکات و پابەندە بە ئاینەوە. ئەمەش لەکاتێکدایە کە پێشتر دەنگۆی ئەوە هەبوو میران لەگەڵ کچە مۆدێل شەبنم بارانی لە پەیوەندیدایە، تەنانەت لەپاش ئەم قسانەی میران، شەبنم بارانی بەناڕاستەوخۆ هێرشی کردەوە سەر.\nخەڵك- جارێكی دیكە ئامارەكانی تووشبوون و مردن بە ڤایرۆسی كۆرۆنا لە عیراق و هەرێمی كوردستان ڕوویان لە هەڵكشان كردەوە و ئەمڕۆ زیاتر لە 4 هەزار كەس تووشی ڤایرۆسەكە بووە، كە بەشێكیان تووشبوون بە زنجیرە نوێیەكەی كۆرۆنا. وەزارەتی تەندروستی عیراق لە بەیاننامەیەكدا، كە ئەمڕۆ هەینی بڵاویكردۆتەوە ئاماژەی بەوەكردووە، لە 24 كاتژمێری ڕابردوودا لەتەواوی پارێزگاكانی عیراق و هەرێم 4336 كەس تووشی ڤایرۆسی كۆرۆنا بووە، كە زۆرینەیان لە پارێزگاكانی بەغدا و بەسڕە و نەجەف بوون. ئاشكراشی كردووە، 2460 كەس لە ڤایرۆسەكە چاكبوونەتەوە و 14 كەسیش گیانیان لەدەستداوە. وەك لە ڕاپۆرتەكەدا دەردەكەوێت، ژمارەی تووشبوون بە كۆرۆنا لە هەرێمی كوردستانیش ڕووی لە هەڵكشان كردووە و گەیشتۆتە 202 كەس و لەبەرامبەردا 80 كەس چاكبوونەتەوە، بەلام هیچ حاڵەتێكی مردن تۆمار نەكراوە.\nخەڵك- بەڕێوەبەرایەتی پۆلیسی دارستان و ژینگەی سلێمانی ئاشكرای دەكات، كە هاووڵاتیانی گوندێكی سنووری بازیان 35 كەو-یان ئازادكردووە و دەشڵێت: "دوای ڕووبەڕووبووونەوەیەك توانرا 3 ڕاوچی دەستگیر بكرێن". بەڕێوەبەرایەتی پۆلیسی دارستان و ژینگەی سلێمانی لە ڕاگەیەنراوێكدا ئاماژەی بەوەكردووە، لە پێناو زیادكردنی ژمارەی باڵندە كێوییەكان لە سروشت و ژینگەی سنورەكەیان بە ئاگاداری بنكەی پۆلیسی دارستانی بازیان هاووڵاتیانی گوندی (هەنجیرە)ی سەر بە شارەدێی بازیان هەستان بە ئازادكردنی ( ٣٥ ) كەو و گەڕاندنەوەیان بۆ سروشت و ژینگەی خۆیان . ڕاشیگەیاندووە، بەمەبەستی ڕێگریكردن لە ڕاوی باڵندەی كێوی مەفرەزەیەكی بنكەی پۆلیسی دارستانی بازیان دەستیان كرد بە كێوماڵكردنی سنووری چالاكیەكانیان، دوای ئەوەی چەند ڕاوچییەك بەدیكران، كە سەرقاڵی ڕاوی باڵندەی كێوی بوون و هاوكات ڕوبەڕووی مەفرەزەی پۆلیسی دارستان بوونەوە. ئاشكراشی كرد، لە ئەنجامدا توانرا (٣) ڕاوچی دەستگیر بكرێن و ڕادەستی یاسا بكرێن .\nخەڵك - ئەمڕۆ هەینی بەهۆی ڕوودانی ڕووداوێكی هاتوچۆ لە نێوان (مینی پاسێك و ماتۆڕسكیلێك)دا لە گەڕەكی ئاوارەكانی قەزای كەلار شۆفێری ماتۆڕسكیلەكە گیان لەدەست دەدات. عەلی جەمال لێپرسراوی ڕاگەیاندنی پۆلیسی گەرمیان لە ڕاگەیەنراوێكدا ئاماژە بۆ ئەوە دەكات، لە گەڕەكی ئاوارەكانی قەزای كەلار ڕووداوێكی هاتووچۆ لەنێوان ماتۆڕسكیلێك و مینی پاسێكدا ڕوویدا و شۆفێری ماتۆڕسكیلەكە و سەرنشینێك برینداربوون. دەشڵێت"دوای گەیاندنیان بە بەشی فریاكەوتنی شەهید هەژار و چارەسەركردنی پێویست، بەهۆی سەختی برینەكەیەوە شۆفێری ماتوڕسكیلەكە ڕەوانەی سلێمانی كرا و پاش گەیاندنی بە نەخۆشخانەی سلێمانی گیانیلەدەستدا" . ئاشكراشیكرد، شۆفێری ماتۆڕسكیلەكە ناوی (عەلی ساڵح)ـە و لە دایكبووی 2001 و دانیشتوی ناحیەی ڕزگارییە و لەئێستادا شۆفێری ئۆتۆمبێلەكە بەپێی مادەی 24ی هاتووچۆ بەندكراوە.\nخەڵك - یەحیا حبیب بەهۆی كەمی پارەی مووچەی نەخۆشخانەی گشتی شەهید شەوكەت لە سەیدسادق، بەشێك لە كارمەندانی نەخۆشخانەكە مووچەیان وەرنەگرت. د.ئاری عەلی بەڕێوبەری نەخۆشخانەی گشتی شەهید شەوكەتی حاجی موشیر لە سەیدسادق بە (خەڵك)ی ڕاگەیاند، دوای ئەوەی ڕۆژی ڕابردوو دەستكرا بە دابەشكردنی مووچەی مانگی دوو، بڕی دیاریكراوی مووچەی كارمەندانی نەخۆشخانەكەمان 398 ملیۆن دینار و كەسرێك بوو، لیژنەی مووچە دەستیكردووە بەدابەشكردنی و دەركەوتووە كە بڕێك لەو پارەیە كەمی هەیە. وتیشی"لەدوای بەدواداچوون دەردەكەوێت نزیكەی 50 ملیۆن دینار كەم هاتووە و ئێمەش بە نووسراوی فەڕمی بانكی سەیدسادقمان ئاگاداركردووەتەوە كە بڕی دیاریكراو پارەی كارمەندان كەمی هەیە و ئەوانیش ووردبینیان كردووە بۆیان دەركەوت كە كەمتر لەو بڕەی دیاریكراوە نێردراوە بۆ مووچەی كارمەندانمان ". ئاماژەی بۆ ئەوشكرد، ئەمڕۆ ئەو بڕە پارەیەی كە نزیك 50 ملیۆن دینار بوو گەڕاندیانەوە بۆ مووچەی كارمەندانی تەندروستی نەخۆشخانەكە.\nخەڵك-بەشی هەواڵ وتەبێژی وەزارەتی تەندروستی ئێران ڕایدەگەیەنێت، لە 24 كاتژمێری ڕابردوودا 8103 كەس تووشی كۆرۆنا بوون. سیما سادات لاری وتەبێژی وەزارەتی تەندروستی ئێران لە كۆنفڕانسێكی ڕۆژنامەوانیدا ڕایگەیاند، لە 24 كاتژمێری ڕابردوودا 8103 كەس لە ئێران تووشی ڤایرۆسی كۆرۆنا بوون و 69 كەسیش گیانیان لە دەستداوە. وتیشی"لە سەرەتای دەركەوتنی ڤایرۆسەكە تاكو ئەمڕۆ ملیۆنێك و 615 هەزار و 184 كەس لە ئێران تووشی كۆرۆنا بوون". ئاماژەی بۆ ئەوەش كرد، هەر بەهۆی ڤایرۆسەكەوە تا ئێستا 59 هەزار و 899 كەس لە ئێران گیانیان لە دەستداوە.\nخەڵك- ئەمینداری گشتی وەزارەتی پێشمەرگەی هەرێمی كوردستان ڕایدەگەیەنێت، هەڕەشەی تیرۆر لەسەر هەرێمی كوردستان و هەموو عێراق ماوە. جەبار یاوەر ئەمینداری گشتی وەزارەتی پێشمەرگە بە ئانادۆڵی ڕاگەیاند، پێشوازی لە هەر هێزێكی نێودەوڵەتی دەكەین لەسەر بنەمای ڕێككەوتن لەگەڵ حكومەتی ناوەندی كە بیەوێ یارمەتیدەری هێزەكانی عێراقی بێت. سەبارەت بە ئەركی نوێی ناتۆ لە عێراق كە هەفتەی پێشوو بڕیاریاندا ژمارەی هێزەكانیان لە عێراق بۆ هەشت هێندی ئێستا زیاد بكەن، جەبار یاوەر ڕایگەیاند، وەك وەزارەتی پێشمەرگە ئەو هەواڵەمان تەنیا لە سۆشیال میدیا بینیوە و بیستووە هیچ شتێكی فەرمی نییە كە لە لایەنێكی فەرمی ناتۆ یان دامودەزگایەكی حكومەتی فیدڕاڵەوە لەو بارەیەوە گەیشتبێتە دەستمان لە وەزارەتی پێشمەرگە، ناشزانین میكانیزمی هاتنی ئەو هێزانە بۆ چی و بۆ كوێیە، چونكە تەنیا وەك هەواڵ بڵاوكراوەتەوە و هیچ شتیكی فەرمیمان لەبەردەست نییە تاوەكو بیزانین هۆكارەكانی هاتنی ئەو هێزانە و جێگیربوونی ئەو هێزانە لەكوێ دەبێت هیچ روونكردنەوەیەك نەدراوە لەلایەن خودی ناتۆوە. وتیشی"نزیكەی مانگێك پێش ئێستا بەهەمانشێوەی ئێستا هەواڵێكی دیكە بڵاوكرایەوە كە تیمێكی هێزی توركیا هاتووە بۆ بەغدا و لەلایەن وەزارەتی بەرگری عێراقەوە پێشوازییان لێكرا وەك تیمێكی سەربە هاوپەیمانێتی نێودەوڵەتی ئەتلەسی ناتۆ".\nبەرێوبەرایەتی گشتی تەندروستی سلێمانی ڕایدەگەیەنێت ، لە ساڵی 2020 دا بۆ وەرگرتنی چارەسەر زیاتر لە 20 هەزار نەخۆش سەردانی سەنتەری پێستیان كردووە، نزیكەی هەزار و 500 نەشتەرگەری وورد و جۆراوجۆریش ئەنجام دراوە.\nبەرێوبەرایەتی گشتی تەندروستی سلێمانی بەپێی ئامارێك كە بڵاویكردۆتەوە، لە ماوەی ساڵی ڕابردوودا 20 هەزار و 339 نەخۆش سەردانی سەنتەری شەهید جەبار شێخ فەتاح (د.نەبەز) بۆ چارەسەركردنی نەخۆشیەكانی پێستیان كردووە لە شاری سلێمانی و چارەسەری پێویستیان بۆكراوە.\nڕاشیگەیاندووە، هەر لەماوەی ساڵی ڕابردوودا هەزار و 318 نەشتەرگەری وورد و جۆراوجۆر لەسەنتەری چارەسەركردنی نەخۆشیەكانی پێست ئەنجام دراوە.\nکۆنفرانسی بوژاندنەوەی کفری، لە سلێمانی بەڕێوەچوو\nخەڵك -بەشی هەواڵ بەڕێوەبەرایەتی گشتی تەندروستی سلێمانی ڕایدەگەیەنێت ، دووەم نەخۆشخانە لە سلێمانی كە تایبەت كرا بوو بە كۆرۆنا لە ئێستادا هیچ نەخۆشێكی…\nبەڕێوبەرایەتی گشتی تەندروستی سلێمانی ڕایدەگەیەنێت ، لە ئێستادا تەنها 27 توشبووی كۆرۆنا لە نێو نەخۆشخانەكانی تایبەت بە كۆرۆنا ماوەتەوە و 22…\nئەمەی خوارەوە کۆمەڵێک زیانی خواردنی گۆشتە بەڕێژەی زۆر کە لە جەستەدا ڕوو دەدات:\nئه‌رشیفه‌کان مانگێک دیاری بکه شوبات 2021 (1467) كانونی دووه‌م 2021 (906) كانونی یه‌كه‌م 2020 (62)\n28 کانونی دووهەم 2021 7.30 pm\nخەڵك بەڕێوبەرایەتی گشتی تەندروستی سلێمانی ڕایدەگەیەنێت ، لەماوەی ساڵی ڕابروودا نزیكەی 7 هەزار نەشتەرگەری جۆراوجۆر…


لێکجیاکاریی ستراکتۆریی سمێلسێر\n(Smelser’s structural differentiation)\nلە كتێبی: "گۆڕانی کۆمەڵایەتی و گەشەسەندنی تیۆرییەکانی مۆدێرنیزاسیۆن، وابەستەیی و سیستەمی جیهانی"\nنووسینی: ئالڤین. ی. سو، ١٩٩٠\nوەرگێڕانی لە ئینگلیزییەوە: هیوا مەجید خەلیل، دکتۆرا لە گەشەسەندنی سیاسی\nسمێلسێر(١٩٦٤)، بە پشتبەستن بە ڕێبازێکی کۆمەڵناسانە، چەمکی لێکجیاکاریی ستراکتۆرەکانی بۆ خوێندەنەوەی وڵاتانی جیهانی سێیەم بەکار هێنا. بۆ سمێلسێر، بەگشتی مۆدێرنیزاسیۆن واتە لێکجیاکاریی ستراکتۆرەکان؛ چونکە لە نێوه‌ندی پرۆسەی مۆدێرنیزاسیۆندا، ستراکتۆرێکی ئاڵۆز کە چەندین کارکرد [ئه‌رك/وظيفة]ی جیاوازی هەیە، بەسەر چەندین ستراکتۆری پسپۆر دابەش دەبێت کە هەر ستراکتۆرێک تەنیا یەک کارکردی هەیە. بەگشتی، پێکهاتەی ستراکتۆرە نوێیەکان، هەمان ڕۆڵی ستراکتۆرە ڕەسەنەکە دەگێڕن، بەڵام بە بەراورد لەگەڵ بەستێنە کۆنەکە، کارکردەکان لە بەستێنی نوێدا کارامەترن [بە زمانێکی سادە لێکجیاکاریی ستراکتۆرەکان، واتە دیاریکردنی ئەرک و سنوورەکانی دامەزراوەکانی ناو کۆمەڵگه].\nنموونەی تەقلید بۆ لێکجیاکاریی ستراکتۆرەکان بریتییە لە دامەزراوەی خێزان. لە ڕابردوودا خێزانی تەقلیدی، ستراکتۆرێکی ئاڵۆزی هەبوو؛ واتە ستراکتۆرەکەی هێندە بەرفراوان بوو کە چەندین نەوە (جیل)ی لەخۆ دەگرت و خزم و کەسوکار لەژێر یەک بنمیچدا دەژیان. زیاد لەمەیش، خێزان چەندین کارکردی هەبوو. خێزان نەك تەنیا بەرپرسیار بوو لە وەچەخستن و پشتگیریکردن لە ئەندامەکانی، بەڵکوو بەرپرسیار بوو لە بەرهەمهێنان (وەک بەرهەمهێنان لە کێڵگەدا)، پەروەردە و فێرکردن (بەکۆمەڵایەتیکردنی نافەرمی لە لایەن دایک و باوکەوە)، خوشگۆزەرانی (چاودێریکردنی بەساڵاچووان)، هەروەها بەجێگەیاندنی ڕێوڕەسمی ئایینی (پەرستشی باو و باپیران). لە کۆمەڵگه‌ی مۆدێرندا، دامەزراوەی خێزان بە پرۆسەی لێکجیاکردنەوەی کارکردەکاندا دەرباز بووە.\nئێستا خێزان ستراکتۆرێکی سادەتری هەیە-واتە خێزانێکی بچووکە. هەروەها خێزانی مۆدێرن زۆرێک لە کارکردە کۆنەکانی لەدەست داوە. دامەزراوە پیشەیییەکان، ئەرکی دامەزراندنیان لە ئەستۆ گرتووە. ئێستا دامەزراوە فەرمییەکانی پەروەردە، ئەرکی فێرکاری و خوێندنی منداڵ لە ئەستۆ دەگرن. ئەرکی دابینکردنی خۆشگوزەرانی لە ئەستۆی حکوومەتدایە. هەر یەک لەم دامەزراوانە تەنیا لە یەک کارکرددا پسپۆڕییان هەیە، هەروەها ئەدای ئەم دامەزراوە نوێیانە لە ئەدای ستراکتۆری خێزانی کۆن، کارامەترە. کۆمەڵگه‌ی مۆدێرن بەرهەمهێنەرترە، ئاستی خوێندەواریی منداڵ بەرزترە، هەروەها خاوەن پێداویستییەکان زۆرتر لە ڕابردوو پێداویستییەکانیان دابین دەکرێت.\nبە هەر حاڵ، شیکردنەوەی سمێلسێر سنووری لێکجیاکاریی ستراکتۆرەکان دەرباز دەکات. پرسیارێکی تری گرنگ کە سمێلسێر دەوروژێنێت بریتییە لەوەی کە دوای دابەشکردنی دامەزراوەیەکی ئاڵۆز بۆ سەر چەندین دامەزراوەی سادە، چی ڕوو دەدات. سمێلسێر باس لەوە دەکات کە ئەگەرچی لێکجیاکاریی ستراکتۆرەکان دەبێته هۆی بەرزکردنەوەی تواناییی کارکردی دامەزراوەکان، بەڵام هاوکات دەبێتە هۆی هێنانەدیی گرفتی ئیندیماج (integration)، کە بریتییە لە گرفتی چۆنێتیی هاوئاهەنگکردنی چالاکییە جۆراوجۆرەکانی دامەزراوە نوێیەکان. بۆ نموونە، دامەزراوەی تەقلیدیی خێزان، ئەرکی ئیندیماجیش ئەنجام دەدا. زۆرێک لە کارکردەکانی وەک بەرهەمهێانی ئابووری و پشتگیریکردن لە ئەندامانی خێزان، لە لایەن خودی خێزانەوە ئەنجام دەدران. منداڵەکان لەناو کێڵگەی خێزاندا کاریان دەکرد و خێزان پشتگیریی [ئابووریی] دەکردن. بەڵام کاتێک خێزان لێکجیاکاریی ستراکتۆرەکانی بەخۆوە بینی، کێشه‌ی ئیندیماج لە کۆمەڵگه‌کانی مۆدێرندا سەریان هەڵدا. ئێستا کێشەی چۆنێتیی هاوئاهەنگکردنی نێوان دامەزراوەی خێزان و دامەزراوی ئابووری سەری هەڵداوە، چونکە منداڵ پێویستی بەوە هەیە کە لە دەرەوەی خێزان بە دوای کاردا بگەڕێت. هەروەها کێشەی هاوئاهەنگکردن لە نێوان دامەزراوەی خێزان و دامەزراوەی پشتگیریکردنیشدا هاتۆتە دی. چونکە چیتر خێزان ناتوانێت لە هەمبەر نادادپەروەرییەکانی ژینگەی کار، پشتگیری لە ئەندامانی خێزانەکەی خۆی بکات. لەم ڕوانگەیەوە لێکجیاکاریی ستراکتۆرەکان کێشەی ئیندیماجی دروست کردووە.\nبە بۆچوونی سمێلسێر، پێویستە دامەزراوە و ڕۆڵی نوێ بئافرێندرێن بۆ ئەوەی کە هاوئاهەنگی لە نێوان ئەو ستراکتۆرانەی کە بەتازەیی لێکجیا کراونەتەوە دروست بکات. بۆ نموونە، بۆ ئاسانکردنی هەلی دۆزینەوەی کار، پێویستە دامەزراوەگەلی نوێ وەک نووسینگەکانی دۆزینەوەی کار و ڕێکلامی ڕۆژنامەوانیی تایبەت بە دەرفەتی کار دروست بکرێن تا لەم ڕێگەیەوە دامەزراوەی خێزان و دامەزراوەی ئابووری لێکنزیک بکرێنەوە. هەروەها بۆ پاراستنی کرێکاران لە هەڕەشەی خاوەنکارەکان، پێویستە ڕێکخراوی نوێ وەک یەکێتیی کرێکاران و وەزارەتی کار دابمەزرێت بۆ ئەوەی کارکردی پشتگیریکردن ئەنجام بدات.\nسەرەڕای ئەمەیش، لەوانەیە کێشەی ئیندیماج وەک پێویست چارەسەر نەکرێت. هۆکاری یەکەم بریتییە لە پرسی پێکدادان لە نێوان بەهاکاندا. ستراکتۆری نوێ لەوانەیە کۆمەڵێک بەهای هەبێت کە لە بەهاکانی ستراکتۆری کۆن جیاواز بێت و لە پێکداداندا بن؛ نووسینگەکانی نوێی وەک نووسینگەی دۆزینەوەی کار، پێداگری لەسەر پەیوەندییە کۆمەڵایەتییەکانی بێلایەنی و ناسۆزداری (affective-neutral) بکەن، بەڵام خێزان پێداگری لەسەر پەیوەندییە سۆزدارییەکان بکات. بۆ ئەو منداڵانەی کە لە بەستێنی خێزاندا گەورە بوونە، ئەستەمە بتوانن خۆیان لەگەڵ سیستەمی بەها جیاوازەکانی شوێنی کارکردنیان بگونجێنن. هۆکاری دووەم بریتییە لەوەی کە گەشەسەندنی نایەکدەستە (uneven development). چونکە دامەزراوەکان بە ڕاددەی جیاواز گەشە دەسێنن؛ لەوانەیە پێویستیمان بە هەندێک دامەزراوە هەبێت کە هێشتا بنیات نەنراون. بۆ نموونە، تەنانەت سەرەڕای هەبوونی مەترسی لەسەر کرێکاران، کەچی هێشتا یەکێتیی کرێکاران بوونیان نەبێت تا بەرگری لە بەرژەوەندییەکانی کرێکاران بکەن.\nبە بڕوای سمێلسێر، نائارامیی کۆمەڵایەتی لە دەرەنجامی نەبوونی ئیندماج لە نێوان ستراکتۆرە لێکجابووەکاندا سەر هەڵدەدات. لەوانەیە ئەم نائارامییە شێوازی هاندانی ئاشتیخوازانە، توندوتیژیی سیاسی، ناسیۆنالیزم، شۆڕش یاخود جەنگی پارتیزانی لەخۆ بگرێت. ئەگەری زۆرترە ئەو کەسانەی کە بە هۆی لێکجیاکاریی ستراکتۆرەکانەوە لە زێدی خۆیان گوازراونەتەوە، لەم نائارامییە کۆمەڵایەتییانەدا بەشدار بن. بۆ نموونە لە ناوچە گوندییەکانی جیهانی سێیەمدا بەرهەمهێنان بۆ بازاڕی جیهانی، بووەتە هۆی سەرهەڵدانی گرووپێک لە هەره‌وەزی هەژار کە سەرەڕای ئەم هەژارییە لە زێدی خۆیشیان گوازراونەتەوە. ئەم کەسانە زۆر بەئاسانی دەچنە پاڵ حزبە کۆمۆنیستییەکانەوە.\nسمێلسێر لە ڕێگەی بەکارهێنانی چوارچێوەی لێکجیاکاریی ستراکتۆری، کێشەکانی ئیندیماج و نائارامیی کۆمەڵایەتی، ئەوەی خستە ڕوو کە پرۆسەی مۆدێرنیزاسیۆن پرۆسەیەکی یەکدەست (harmonious) و سادە نییە. ئەم چوارچێوەیە یارمەتیمان دەدات کە کێشەکانی تایبەت بە ئیندیماج و نائارامییە کۆمەڵایەتییەکان کە لە جیهانی سێیەمدا زۆر باون، بخوێنینه‌وه.


پەرلەمانتارێك: هەرێمی كوردستان بە حكومەت و سەرۆكی كوتلەكان پێدەكەنێت\nئەمڕۆ شەممە، بەپێی بۆرسەی جیهانی نرخی یەک ئۆنسە زێڕ بە هەزار و ٧٤٥ دۆلارە، نرخی یەک گرامیش ٥٦ دۆلار و ١١ سەنتە، بەو پێیەش بەراورد بە دوێنێ نرخی زێڕ بەرزبوونەوەی بە خۆیەوە بینی.\nنرخی ئەمڕۆ دۆلار لەبازاڕەکانی هەرێمی کوردستان\nئەمڕۆش پێنجشەممە نرخی ١٠٠ دۆلاری ئەمریکی یەکسانە بە ١٤٥هەزار و ٨٠٠ دیناری عێراقی.\nبەرپرسێکی باڵای هەرێمی کوردستان توشی کۆرۆنا بوو\nهێمن هەورامی، جێگری سەرۆکی پەرلەمانی کوردستان لە فەیسبووکی خۆی هەواڵی توشبوونی بە ڤایرۆسی کۆرۆنا بڵاوکردەوە و دەڵێت، باری تەندروستی جێگیرە.


NRT TV | کوردستان | یەکگرتوو داوادەکات سزاى لەسێدارەدان بەسەر بکوژانی مەلا وشیار ئیسماعیل جێبەجێ بكریت\nیەکگرتوو داوادەکات سزاى لەسێدارەدان بەسەر بکوژانی مەلا وشیار ئیسماعیل جێبەجێ بكریت\nیەکگرتووی ئیسلامی داوا لە سەرۆكایەتیی هەرێم دەکات بکوژانی مەلا وشیار ئیسماعیل بە سزای خۆیان بگەیه‌نن و، یاسایی لەسێدارەدانیان بەسەردا جێبەجێ بکرێت، كە لە دادگاوە بۆیان دەرچووە.\nمەڵبەندی دووی هەولێری یەكگرتووی ئیسلامیی كوردستان لە ساڵیادی كوژرانی مه‌لا وشیار ئیسماعیل، لە بەیاننامەیەکدا رایگەیاند، "تیرۆركردنی مه‌لا وشیار وتارخوێن و بانگخوازی ئیسلامی دیاری شاری هەولێر و كوردستان، بە دەستی رەش و چەپەڵی تیرۆرستان زۆر بە توندی ریسوا و شەرمەزار دەكەینەوە".\nلە بەیاننامەکەدا هاتووە، یەکگرتووی ئیسلامی داوا لە لایەنە بەرپرس و پەیوەندیدارەكان ده‌كات، تۆڵەی مامۆستا وشیار لە بكوژانی بكەنەوە و جەخت لە جیێەجێكردنی یاسا و سەروەربوونی یاسا دەكەنه‌وه.\nبەپێى بەیاننامەکە، یەکگرتوو بە جددی داواى لە سەرۆكایەتیی هەرێمی كوردستان کردووە، "تاوانباران بە سزای عادیلانە و یاسایی خۆیان بگەیه‌نن، تا چیتر تاوانباران و دڵڕەشان نەتوانن دەست ببەن بۆ گیانی خەڵك و تێكدانی رەوشی ئارامی كۆمەڵگە".\nشەوی ٢٢ى تشرینى دووەمى ٢٠١٦ لە گەڕەکی بەهار لە هەولێر، تەقە لە (د. وشیار ئیسماعیل) پێش نوێژ و وتارخوێن لە مزگەوتی عومەر بندیان، لە ماڵەکەى خۆیدا، کرا و، بە بریندارى گەیەنرایە نەخۆشخانەى فریاکەوتنی رۆژئاوای هەولێر و گیانیلەدەستدا. دواى دەستگیرکردنیان، بکوژانى مەلا وشیار، کە دوو کەس بوون و ئاوەڵزاواى یەکتربوون، رۆژی چوارى ئایارى ٢٠١٧ دادگای تاوانەکانى هەولێر بڕیاری لەسێدارەدانی بۆ دەرکردن، بەڵام تا ئێستا بڕیارەکە نەچووەتە بوارى جێبەجێکردنەوە.


چەند سەرنجێک لەسەر ڕۆمانی (کەشتیی فریشتەکان)ی بەختیار عەلی... عامر سابیر\nکەشتیی فریشتەکان کە دوهەم دواهەمین ڕۆمانی بەختیارە، بە دوو کتێب لە ساڵی 2014دا چاپی دووەمی بڵاوکراوەتەوە. بڕیاریشە درێژەی هەبێت و کتێبی سێهەمیش بڵاوبکرێتەوە.\nگێڕانەوەکانی ئەم دوو بەرگە لە ناوەڕاستی شەستەکانی سەدەی ڕابردوو تا 2009 لەخۆدەگرێ، کە زیاتر تایبەتە بە ڕووداوەکانی ناو یەکێتیی نیشتمانیی کوردستان و ناوچەی ژێر دەسەڵاتی ئەم حیزبە و شاری سلێمانی.\nلە 3یمایسی 2015 دابەختیارعەلی ڕوونکردنەوەیەکی بڵاوکردەوە، کەتیایدا وەڵامی تۆمەتی ئەوەئەداتەوە کە گوایە مەسروربارزانی بینییوە. ئەو کەلەم ڕۆمانەیدا لەچەنین جێگەدا زۆربە دروست یوەسفی سەرۆکی (ی.ن.ک)یکردووە. بۆیە هەڵبەستنی تۆمەتی ئاوا،شتێکی چاوەڕوانکراوە.\nبەختیار لەم ڕۆمانەشیدا، بە هەمان جۆری ڕۆمانەکانی تری، بەردەوامە لەسەر درێژدادڕییەکی ناپێویست و ماندووکەر. پێدەچێت بەختیار ئەم درێژدادڕییە بە خاڵی بەهێزی خۆی بزانێ، بۆیە کۆڵنادا و بەردەوامە لەسەری.\nلە ڕابردوودا قسە و ڕەخنەی زۆر لەسەر ئەوەکرا کە بەختیار عەلی لە چەند ڕۆمانی یەکەمیدا، ناوەڕۆک و فکرەی ڕۆمانەکانی، لە ڕۆمانە فارسییەکانەوە وەرگرتووە.\nلە ساڵی 2009دا (ئەیپرەڵاین پایک) کە ژنە نووسەرێکی ئەمریکییە، یەکێک لە ڕۆمانە فیکشنەکانی بە ناوی (باڵەکان)ەوە بڵاوکردەوە بۆ تین ئەیجەکان (گەنجانی 13 تا 19 ساڵ)، کە لە (نیو یۆرک تایمز)دا بە پڕ فرۆشترین نووسەری ساڵ ناوی دەرکرد.\nئایا بەختیار فکرەی پووچی باڵدەرکردن و خانووی کەشتیی فریشتەکان، کە ناوکۆکەی ڕۆمانەکەیەتی لە (ئەیپرەڵاین)ەوە وەرگرتووە؟ ئایا ئەم فیکشنە پووچەی باڵدەرکردن و باڵترازان و فریشتە و خانوو و کەشتیی فریشتە، کە بەکاریهێناوە لە ڕۆمانەکەیدا، بۆ ئەوەیە سەرانی یەکێتیی بەلەسە نەکات و تیرۆری نەکەن؟ بیانووی ئەمە هەرچییەک بێت، کارێکی زۆر نادرووستە و ئەمە خاڵی هەرە لاوازی ئەم ڕۆمانەیە.\nفیکشن (چیرۆکی دروستکراو و خەیاڵی) جۆری زۆرە، لەوانە [فانتەسی، ئەدڤێنچە، ساینس (زانست) فیکشن، ڕیالیستیک فیکشن، هیستۆریک (مێژوویی) فیکشن، میستری فیکشن..هتد]. بەختیار ئەگەر هەر ئەیەوێ فیکشن بەکاربهێنێ، ئەوا (ڕیالیستک فیکشن) باشترین جۆرە و بە وازهێنان لە جۆرەکانی تری فیکشن، ڕۆمانەکانی خۆشتر و پڕ بایەختر دەکات.\nبەڵام لە کوردستاندا، کە لێوان لێوە لە چیرۆکی واقعی و تاڵ، بۆ هەر ئەبێت پەنا بۆ فیکشن ببردرێت؟ مێژووی کۆن و نوێی بزووتنەوەی دواکەوتووی ناسیۆنالیزمی کورد و کارکردی حیزبە جیاجیاکانی بزوتنەوەی پڕشەرمەزاری کوردایەتی لەگەڵ ئیسلامی سیاسی و تیرۆریزمەکەی، مێژوویەکی هێندە ڕەش و پڕ تاوانە، کە هەر نووسەرێکی باش ئەتوانێت چەندەها ڕۆمان و شاکاری نایاب و گەورەی لێبەرهەم بهێنێ، بە بێ ئەوەی پەنا بباتە بەر ئەم فیکشنە جۆراوجۆرانەی کە بەختیار لەم ڕۆمانەدابەکاریهێناوە.بەختیار ئەگەر هەر ناچارە پەنا بۆ فیکشن ببات، ئەوا پێویستە لە ڕیالیستیک فیکشن زیاتر هیچی تر بەکارنەهێنێ.\nلەم ڕۆمانەدا هەموو کارەکتەرەکان، بەوانەشەوە کە بێباوەڕن و باوەڕیان بە خوادا و ئاین و قورئان نییە، بەردەوام ئەسڵی ئینسان ئەگێڕنەوە بۆ ئەفسانەی ئادەم و حەوا. باوەڕبوون بەم ئەفسانەیەبەردەوام بەشێکی جیانەکراوەیە لە خەسڵەتی هەموو کارەکتەرەکانی ئەم ڕۆمانە کە لەچەندین جێگەدا دووبارەبۆتەوە.\nنووسەری سەرکەوتوو بە نووسینی ڕۆمانی باش، ئەتوانی مێژووی دەورانێکی پڕ ئاڵوگۆڕی کۆمەڵگایەک بگیریتەوە و وێنایەکی ڕوون و پوختی سەردەمێکی پڕ ئاڵۆزی هەر کۆمەڵگا و شار و ناوچە و وڵاتێک بکێشێت. بەختیار لە کەشتیی فریشتەکاندا نەیتوانیوە وێنەیەکی ڕوون و تەواوەتی ناوچەی ژێردەسەڵاتی (ی،ن،ک) بکێشێت.\nبەختیار لە کەشتی فریشتەکاندا نەرمییەکی زۆری بەرانبەر هاڤاڵی جێگری گشتی و حیزبەکانی ئیسلامی سیاسی بەکارهێناوە و تاوانەکانیانی لە ڕادەبەدەر کەمکردۆتەوە و وێنەیەکی ناواقیعی و نادروستی بۆ کێشاون. تاوانەکانی جێگری سەرۆکی یەکێتیی و حیزبەکانی ئیسلامی سیاسی لەو دەورەیەی کە بەختیار ڕۆمانەکەی تیاگێڕاوە زۆر گەورەن و نابووایە بەختیار ئەم وێنە نا درووستەیان بۆ بکێشێت. ئایا هۆکاری ئەم روخسارجوانکردن و کەمکردنەوەی تاوانە، ڕەنگدانەوەی خۆشخەیاڵی نووسەرە بە سەرۆکی گۆڕان و ئیسلامی سیاسی لە کاتی نووسینی ڕۆمانەکەیدا؟ یان هۆکاری تری لە پشتەوەیە؟\nچاپی دووەمی ئەم ڕۆمانە کە لە 2014دا بڵاوکراوەتەوە، هێشتا پڕە لە هەڵەی ڕێزمانی و هەڵەی ڕێنووس، کە ئەرکی خوێنەر قورستردەکات.\nلە کوردستاندا کە کارکرد و تاوانەکانی پارتی لە زۆنی زەرد ئەگەر زۆر گەورەتر نەبێت ئەوا هەرگیز کەمتر نییە لە تاوانەکانی یەکێتتی لە زۆنی سەوز. بۆیە دروستتر بوو کە ئەم ڕۆمانە لە جیاتی ئەوەی بە شێوەیەکی شاقووڵی باسی زۆنی سەوز بکات، ئەبواتە بە شێوەیەکی ئاسۆیی باسی هەموو کوردستانی بکردایە و هەردوو زۆنەکەی تێکهەڵکێشایە. لە حالەتێکی وادا دروستکردنی تۆمەتی لەچەشنی ئەوەی بەختیار مەسرووری بینیوە بۆ بەرژەوەندی تایبەت، زیاتر بێسەنگتر دەبوو. تۆ بڵێی بەرگی سێهەمی ئەم ڕۆمانە کە بەختیار ئەڵی درێژەی دەبێت، تایبەتبێت بە تاوانەکان لە زۆنی زەرد؟


لیژنەی نەزاهە: 90%ی سامانی عێراق دەدزرێ\nشوان به‌رزنجی 16/09/2020 - 17:20 عێراق\nئەندامێکی لیژنەی نەزاهە لە پەرلەمانی عێراق دۆسییەکی گەندەڵی مەترسیدار ئاشکرا دەکات.\nعالیە نسەیف، ئەندامی لیژنەی نەزاهەی عێراق بە میدیاکانی عێراقی ڕاگەیاند: "لیژنەكەمان دۆسیەیەكی هەیە، كە ناو نراوە (دۆسیەی نەوەدەكان) تایبەت بە سەرجەم وەزارەتەكانی دەوڵەت كە گرێبەستیان تیا ئەنجام دەدرێت".\nئەو پەرلەمانتارە مەبەست لە وشەی (نەوەدەكان)ی ڕوونیکردەوە و گوتی: "(نەوەدەکان) مانای بردنی پارەی دەوڵەتە بە ڕێژەی 90%ی گرێبەستەكە و تەرخانكردنی تەنها 10%ی بۆ جێبەجێكردنی پڕۆژە، بەمەش 90%ی سامانی وڵات دەدزرێت".\nنسەیف، پێیوایە نابێت لەو گەندەڵییە گەورە بێدەنگ بن، گوتیشی: "ئەنجوومەنی وەزیرانی عێراق پێكهێنانی لیژنەیەكی تایبەت بە گەندەڵی و تاوانە گەورەكانی ڕاگەیاند، لیژنەكەمان ئامادەیە بۆ هەماهەنگی لەگەڵ لیژنەكەی حکوومەت و پێشكەشكردنی شارەزایی و زانیارییەكان لەپێناو ڕیشەكێشكردنی گەندەڵی".\nدوپاتیشیكردەوە، پێویستە لیژنە باڵاكە دۆسیەكانی گەندەڵی تاوانە گەورەكان بكاتەوە و پشكنین بۆ ئەو گرێبەستانە بكات كە وەزارەتەكان لە ساڵی 2003ەوە تائێستا ئەنجامیانداوە.\nڕاپۆرتەکانی دژ بە گەندەڵی ئاماژە بەوە دەکەن لە دوای ساڵی 2003ەوە تاکو ساڵی 2019 داهاتی عێراق زیاتر لە هەزار ملیار دۆلار بووە، بەڵام بەهۆی گەندەڵی، زۆری ئەو داهاتە بەفیڕۆ دراوە و کەمترین پڕۆژەی پێ کراوە.


(Lenovo) به‌دوای کڕینی به‌شی مۆبایلی (NEC) یه‌وه‌یه! | گروپی ٢٤\n03 نیسان 2013\n(Lenovo) به‌دوای کڕینی به‌شی مۆبایلی (NEC) یه‌وه‌یه!\nکۆمپانیای یابانی NEC به‌ته‌مایه به‌شی مۆبایلی خۆی به‌هێز بکات. هه‌رچه‌نده تا ئێستا بڕیاری یه‌کجاری له‌مباره‌وه نه‌دراوه، به‌ڵام یه‌کێک له رێگاکانی به‌هێز بوونی به‌شی مۆبایلی ئه‌م کۆمپانیایه له فرۆشتنی ئه‌م به‌شه‌دا ده‌بینن و کۆمپانیای Lenovo یه‌کێکه له مشته‌رییه‌کانی ئه‌م به‌شه که ئێستا له‌گه‌ڵ NEC له دانوستان دایه.\nله ڕاپۆرتی رۆیتێرز دا هاتووه که کۆمپانیای چینی Lenovo له دانووستان دایه بۆ کڕینی به‌شی مۆبایلی NEC، هه‌رچه‌نده به‌شی مۆبایلی NEC له یابان مشته‌ری تریشی هەیە، به‌ڵام باشترین به‌ربژێر بۆ NEC هه‌مان Lenovo یه که پێشتریش له ساڵی ٢٠١١ دا له‌گه‌ڵ NEC ڕێکەوتننامەی هاوکاریان بۆ به‌رهه‌م هێنانی کۆمپیته‌ری کەسی ئیمزا کردووە.\nNEC له به‌یاننامه‌یه‌کدا بڵاوی کرده‌وه کە: "به هۆی ئه‌و گۆڕانه به‌په‌له‌ی که له‌بازاڕدا دروست بووه، ئێمه به‌دوای رێگایه‌کین که به‌شی مۆبایلمان به‌هێز بکه‌ین، به‌ڵام هێشتا هیچ بڕیارێکمان نه‌داوە".\nNEC له‌ساڵی ٢٠١٢ دا ناچار بوو ١٠ هەزار کرێکاری خۆی له ئیش ده‌ربکات. ئەگەرچی ئەم کۆمپانیایە له بازاڕی جیهانی مۆبایلە هوشیاره‌کاندا به‌شێکی که‌می هه‌یه، به‌ڵام له یابان له پله‌ی چواره‌می باشترین به‌رهه‌مه‌کاندایە.


نووسین : زاهيد خه‌بات\nبوروكراسی یان دیوانسالارى له دیارده‌كانى سه‌رده‌مى مودێرن و یه‌كێك له بابه‌ته كاریگه‌ره‌كان له به‌رێوه‌به‌رى جكوومه‌ته‌كاندایه و به شێوه‌ى جۆراوجۆر له‌گه‌ڵ ژیانى رۆژانه‌ى تاكه‌كانى وه‌لاتێك له پێوه‌ندى دایه. بوروكراسی به ئامانجى رێكخستن و ئاقاربه‌خشینى ئورگانیك به ره‌وتى كاره رێكخراوه‌یی و حكوومه‌تیه‌كان داهێنرا و له گشت وه‌لاتانى جیهان به پێى جۆرى سیسته‌مه حكوومه‌تیه‌كان\nنووسین : زاهيد خه‌باتپێناسه گشتیه‌كان بوروكراسی یان دیوانسالارى له دیارده‌كانى سه‌رده‌مى مودێرن و یه‌كێك له بابه‌ته كاریگه‌ره‌كان له به‌رێوه‌به‌رى جكوومه‌ته‌كاندایه و به شێوه‌ى جۆراوجۆر له‌گه‌ڵ ژیانى رۆژانه‌ى تاكه‌كانى وه‌لاتێك له پێوه‌ندى دایه. بوروكراسی به ئامانجى رێكخستن و ئاقاربه‌خشینى ئورگانیك به ره‌وتى كاره رێكخراوه‌یی و حكوومه‌تیه‌كان داهێنرا و له گشت وه‌لاتانى جیهان به پێى جۆرى سیسته‌مه حكوومه‌تیه‌كان\nشێوه و چوارچێوه‌ى تایبه‌تى خۆى هه‌یه.\nبایه‌خى ئه‌و بابه‌ته به جۆرێكه كه كاریگه‌رى روانگه‌ى به‌رێوه‌به‌رانى رێكخراوه‌كان و حكومه‌ته‌كان له‌سه‌ر جۆرى بوروكراسی و كاریگه‌رییه‌كانى به‌سه‌ر كۆمه‌ڵ و تاكه‌كان هه‌ست پێكراو و ئاشكرایه.\nله‌ونووسینه كورته‌دا، سه‌ره‌تا باس له پێناسه‌ى ئه‌و بابه‌ته له روانگه‌ى ماكس وێبێر وه‌كو تیئوریسه‌نى بوروكراسی و پاشان باس له كه‌ڵك وه‌رگرتنى رژیمى ئاخوندى وه‌ك ئامرازێك له بوروكراسی و هه‌روه‌ها پێناسه‌ى سێهه‌م یانى گشتاندنى بوروكراسی وه‌ك یاسا ووشك و بێ روحه‌كان و سووكایه‌تى مودێرن له‌گه‌ڵ راستیه‌كانى ئێرانى ئه‌مرۆ ده‌كه‌ین.\nبوركوراسی یان دیوانسالارى چییه؟\nسه‌باره‌ت به ووشه‌ى بوروكراسی مانا و پێناسه‌ى جۆراوجۆر هاتووه كه له‌ناویاندا سێ مانا زیاتر برِه‌وى هه‌یه. یه‌كه‌م له زانستى سیاسی به ماناى حكومه‌ت كردن له رێگه‌ى كه‌سانى ئیدارییه. ماناى دووهه‌م ماكس وێبێره\n(به ماناى چالاكى به كۆمه‌ڵ) كه له‌نێو كۆمه‌ڵناسان و بیرمه‌ندان، به به‌رێوه‌به‌رى زیاتر باوى هه‌یه. هه‌ڵسه‌نگاندنى سێهه‌م كه به‌راوردێكى گشتی و باو له ووشه‌ى بوروكراسیه به كۆمه‌لێك یاساى ووشك و بێ روح ده‌وترێ كه ده‌بێته هۆى زیان له‌سه‌ر ره‌وتى كاریی و روحى تاكه‌كه‌سی.\nله كۆمه‌ڵه زانستیه‌كان و وه‌لاتانى كراوه و گه‌شه‌سه‌ندوو هه‌مان مانایێك كه ماكس وێبێر به كارى ده‌هێنێ، له‌به‌رچاو ده‌گیردرێ و به گشتى ئه‌و تایبه‌تمه‌ندییانه‌ى هه‌یه:\n*ـ ده‌سه‌لاتدارى و سه‌روه‌رى یاسا و رێسا نووسراوه‌كان له‌سه‌ر هه‌ڵس و كه‌وت و كاركرده‌كان\n*ـ دابه‌ش كردنى كار له‌سه‌ر بناغه‌ى پسپۆرگه‌رایی ئه‌رك\n*ـ ریزبه‌ندى ده‌سه‌لاته‌كان به شێوه‌یێكى روون\n*ـ ئه‌سڵى شیاوى ته‌كنیكى كه‌سه‌كان\n*ـ له‌سه‌ركار دانان و به كارهێنانى كه‌سه‌كان بۆ هه‌موو ده‌ورانى خزمه‌ت\nله تێگه‌یشتنى سێهه‌م له بوروكراسی لایه‌نى جۆراوجۆر ده‌كه‌وێته به‌رچاو وه‌ك: به كارهێنانى كاغه‌زى له‌راده‌به‌ده‌ر و ته‌شریفاتى ناپێویستى ئیدارى، خاوى، ماندوویی هێنه‌ر، یه‌ك جۆرى، نه‌گۆرِى، پێچه‌لاوپێچى فه‌رمانه‌كان، وه‌لامى نه‌شیاو به پێداویستیه ژینگه‌ییه‌كان، دڵساردى ، نه‌بوونى هانده‌ر، له‌خۆ نامۆ بوون، دڵ ئێشانى ئه‌ندامان و ناره‌زایه‌تى سه‌ردانكه‌ران)\nئه‌وه‌ى وێبێر چاوه‌روانى به كرده‌وه ده‌رهێنانى هه‌بوو جۆرێك له‌سه‌رمایه‌دارى ده‌وڵه‌تیه كه له سیسته‌مێكى حكومه‌تى پشت ئه‌ستوور به دیموكراسی، وێراى ئه‌گه‌رى پێشكه‌وتنى رێكخراوه‌یی و ئیدارى ، مافه‌كانى كه‌سانى سه‌ر به رێكخراویش دابین بكرێ. وه‌دى هاتنى په‌یامى وێبێر ئه‌گه‌رچى دژوار نییه، به‌لام له زۆرێك له وه‌لاتانى جیهان یه‌ك له‌وان ئێران ، پێبه‌ندنه‌بوونى ده‌سه‌لاتداران به به‌ڵێنه مرۆیی و یاساییه‌كان بۆته هۆى ئه‌وه‌ى كه نه‌ته‌نیا هیچ نه‌زم و پێشكه‌وتنێك له بوروكراسی وه‌دى نه‌ێت، به‌ڵكو پێچه‌لاوپێچى و كێشه‌كان زیاتر بوونه و بۆته ئامرازێك بۆ داخران و به‌ربه‌ست كردنى كه‌شی سیاسی و حكومى و بۆته هۆى ئه‌وه‌ى باڵه‌كانى حكوومه‌تى و ره‌وته بوروكراته بچكۆله‌كان به قازانجێكى زۆر بگه‌ن.\nبوروكراسی له رووبه‌رووبوونه‌وه له‌گه‌ڵ تاك\n((ماكس وێبێر خۆى روونى ده‌كرده‌وه كه : بوروكراتیزه‌بوون له كۆمه‌ڵگا پێش كه‌وتووه‌كان ده‌بێته هۆى سرِینه‌وه‌ى كه‌سایه‌تى له تاكه‌كان دا))\nچوارچێوه و قه‌واره‌ى بوروكراسی به‌ده‌نه و لقه‌كانى دامه‌زراوه ئیدارییه‌كان، رێكخراوه‌كان، شیركه‌ته‌كان، ناوه‌نده لێكۆڵینه‌وه‌یی و نیزامیه‌كان، پیشه‌وه‌ران و بونگاكان، ناوه‌نده زانستگاییه‌كان و ته‌نانه‌ت مه‌زهه‌بیشى له خۆ گرتووه و تاك له كۆمه‌ڵدا بۆ درێژه‌دان به ژیان و چاره‌سه‌ر كردنى كێشه‌كان، داخستن و كردنه‌وه‌ى كاروبارى رۆژانه‌ى خۆى و خانه‌واده‌كه‌ى به‌ستراوه به قه‌بووڵى ناوه‌رۆك و فه‌رمانه‌كانى. قه‌بووڵنه‌كردن و خۆراگرى له‌به‌رانبه‌ر بوروكراسی ده‌بێته هۆى بێ به‌شی كۆمه‌لایه‌تى و تێكه‌وتن له‌گه‌ڵ سیسته‌مى دادوه‌رى و نیزامى.\nئاراسته و لێروانینى بوروكراتیك ده‌بێته هۆى له‌ناوچوونى روحیه‌ى چالاك و تێكۆشه‌رانه‌ى سه‌ركرده‌ى رێكخراو و شیركه‌ته‌كان. بوروكراسی به پێى تایبه‌تمه‌ندییه‌كانى مرۆڤێكى ئاسایی ده‌نووسرێ، له‌كاتێكدا كه كه‌سه‌كان له بوارى توانایی، هۆش، لێهاتوویی، وزه و پاڵنه‌رى كاریی یه‌كسان نین. له‌گه‌ڵ ئه‌وه‌ش كه بوروكراسی ووشك و چه‌قبه‌ستوو ده‌بێته هۆى ئه‌وه‌ى كه زۆربه‌ى ره‌هه‌نده‌كانى ژیانى مرۆڤایه‌تى ببنه مكانیكى و ماشینى و وێكچوو و ببێته هۆى رووخانى روح و توانایی كه‌سه‌كان بۆ چالاكى داهێنه‌رانه. له رێكخراوه خاوه‌ن یاسا ووشك و دژواره‌كان ده‌بینین كه ورده ورده هه‌ڵسووكه‌وتى ئه‌ندامه‌كان تووشی به‌ره‌وسه‌رچوونى ئاڵۆزى ده‌بێ. به‌لام له‌هه‌مان كاتدا كرده‌وه و هه‌لس و كه‌وتى ئه‌ندامه‌كان له پشت یاساكانه‌وه هه‌لوێستێكى به‌رگریكارانه به خۆیه‌وه ده‌گرێت و ده‌بێته هۆى پێكهێنانى كێشه له هه‌ڵس و كه‌وت له‌گه‌ڵ سه‌ردانكه‌ران. به مانایێكى دیكه له‌بوونى تاك به ئامرازێكى مكانیكى و مه‌جازى له نێو سنوورى یاسا و رێسا پێچه‌لاوپێچ و دژواره‌كان، سه‌ركرده خۆى ده‌بێته به به‌شێك له كێشه‌كان. پێچه‌وانه‌ى ئه‌و بابه‌ته‌ش هه‌ر راسته، یانى له شوێنى رێكخراوه‌یی شپرزه و به بێ یاساش هه‌م سه‌ركرده و هه‌م سه‌ردانكه‌ران ده‌بنه كێشه بۆ رێكخراوه‌كه.\nیه‌كێكى دیكه له كێَشه‌كانى دیوانسالارى ته‌مه‌نێكى دیاریكراو له ناو كۆمه‌ڵ دا ده‌گرێته‌وه كه به گه‌یشتن به ته‌مه‌نى گه‌وره‌بوون و پیرى به هۆى زاڵكردنى فه‌رهه‌نگى مه‌زه‌هه‌بی و ئه‌خلاقى سووننه‌تى و داب و نه‌ریته‌كانى لاى ئه‌وان، له‌كاتى رووبه‌رووبونه‌وه له‌گه‌ڵ یاسا ئیدارییه‌كان، تووشی ئازار ده‌بن و تێنه‌گه‌یشتن و قه‌بووڵ نه‌كردنى فه‌رمانه بوروكراتیكه‌كان كۆمه‌لێك كێشه‌ى وه‌ك سووكایه‌تى و ته‌ریك كه‌وتنه‌وه له كۆمه‌ڵى بۆ ئه‌وان لێ ده‌كه‌وێته‌وه.\nباوه‌رمه‌ند بوون به ته‌واوى و بێ كه‌م و كورى یاساكان، كه‌شێك ده‌خوڵقێنێ كه تێیدا هه‌ڵس و كه‌وتى به‌رێوه‌به‌ران و سه‌ركرده‌كان، ئیزنى به‌رێوه‌بردنى به‌ڵێنه ئه‌خلاقى، ویژدانى ئینسانى و له‌به‌رچاوگرتنى به‌رژوه‌ندیی تاك و كۆمه‌ڵ لاواز و نه‌لاواو ده‌كا. له‌و كه‌شه دا هیچكات ئیزنى هاتنى بیرۆكه‌ى داهێنه‌رانه له‌سه‌ر بناغه‌ى یارمه‌تى به ئاسانكارى كاروبار و لابردنى كێشه‌كانى خه‌ڵك و داخستن و كردنه‌وه‌ى كاروباره كات گر و زۆرتێچووه‌كان نادرێ. رێگه‌ى ده‌ربازبوونه‌كان له رێكخراوه ده‌وڵه‌تیه‌كان نایاسایین و كۆمه‌ڵه‌كه تووشی دادگاى تاوانى ئیدارى و حه‌راست ده‌كا. ئاڵۆزى نێوان خه‌ڵك و كاربه‌ده‌ستانى رێكخراو یان دامه‌زراوه‌ێك له نه‌بوونى كرانه‌وه و چه‌قبه‌ستوویی له جۆرى چاره‌سه‌ر كردنى كێشه‌ى خه‌ڵك سه‌رچاوه ده‌گرێ، چوونكه بۆ به‌رێوه‌به‌رى و سه‌ركردایه‌تى ته‌نیا كرده‌وه به یاسا نه‌گۆره‌كانى ئیدارى له‌سه‌رووى هه‌موو شتێكه‌وه‌یه نه‌ك ناوه‌رۆكى كار و چاره‌سه‌رى كێشه‌كان. هه‌ر له‌به‌ر ئه‌وه‌ش كۆنترۆڵى تاك له نیزامێكى بوروكراتیك له‌رێگه‌ى یاساى مه‌جازى ئیدارى و ماڵى زۆر ئاسانتره له كۆنترۆڵى ئه‌و به ئامرازه فیزیكیه‌كانى سه‌ركووت. به حاله‌تێكى تر(ملكه‌چ نه‌بوونى تاك و به‌رێوه‌به‌رانى ئیداره‌كان به په‌یره‌وى بێ ئه‌ملا و ئه‌و لا له یاساكانى ئیدارى) ده‌سه‌لات ده‌سته‌وداوێنى ئاڵوگۆرى سه‌خت و توندتركردنى ئایین نامه دیسپلینه‌كان و سزادان و یان په‌یره‌وى له گه‌لاله‌ى به‌خشین و رێز لێنانى سه‌ردانكه‌ران و به‌شی فۆرمه هه‌ره‌رِه‌مكیه‌كانى راپرسی ده‌كات.\nسیسته‌مى حكوومه‌تى بۆ پێشگرتن له ئاڵۆزى له‌گه‌ڵ خه‌ڵك و دروست كردنى سه‌رقاڵى فیزیكى و ره‌وانى بۆ تاك و كۆمه‌ڵ یاساكان پێچه‌لاوپێچ ده‌كا و به سه‌رلێشێواندنى خه‌ڵك له ساڵۆنه‌كانى ئیداره‌كان و رێكخراوه‌كان هه‌وڵى بردنه سه‌ره‌وه‌ى قۆناغه زیاده و كات بره‌كان ده‌ده‌ا.\nنووسه‌ر له‌سه‌ر ئه‌و باوه‌ره‌یه كه ده‌سه‌لات به مه‌به‌ست به دروست نه‌كردنى سیسته‌مى یه‌كگرتووی ئه‌نفۆرماتیكى له هه‌موو بواره‌كاندا، ده‌بێته هۆى دروست كردنى پشت پێ به‌ستنى زیاد له ئه‌ندازه، به ناو نووسیى یه‌ك له‌دواى یه‌ك و به‌رده‌وام، گۆرینى به‌ڵگه‌كانى ناسنامه و خاوه‌ندارى له‌سه‌ر نیوبژیوانكه‌رانى گوازه‌ره‌وه، گۆرینى خاوێن و كودى پێوشوێن گرتن و كاغه‌زفرۆشتنى ئیداره‌كان به خه‌ڵك و ... مرۆڤى ئێرانى كردۆته دیلى حكوومه‌ت به ئامرازى بوروكراسی.\nبه‌دواداچوونى به‌رده‌وام و خه‌رج هه‌ڵگرى تاكه‌كان وه‌ك سه‌ردانكه‌ر له سه‌ردانى دامه‌زراوه‌كانى پشكنین و دادوه‌رى بۆ پێوشوێنگرتنى زوڵم و ناهه‌قیه‌كان به‌رێوه ده‌چێ. به جۆرێك كه كه‌سه‌كه به هۆى ئه‌و گشته پێچه‌لاوپێچى و دورودرێژییه كه كۆتاییه‌كه‌شی سه‌ره‌رِاى كات گرییه‌كه‌ى به‌ره‌رووبوونه له‌گه‌ڵ گه‌نده‌لیه په‌شیمان ده‌كاته‌وه له به‌دواداچوون له سكالا و كارى خۆى. كه‌مره‌نگ بوونى ناوه‌رۆك و كاركردى دامه‌زراوه پشكنین و چاودێره‌كان، رۆاڵه‌ت دروست كردن و هه‌ره‌رِه‌مه‌كى ئه‌و دامه‌زراوه‌انه ده‌رده‌خات. كۆتایی هێنان به كاره‌كانى ئه‌و دامه‌زراوه‌یه له‌رێگه‌ى راپۆرتى مانگانه و سالانه و ره‌وتى فۆرمالیته‌ى به‌رێوه‌بردنى پشكنینه‌كان و قۆناغه‌كانى به‌دواداچوونى سكالاكان و پشكنینه‌كانى ناته‌واو كه به‌رهه‌مێك جگه له قازانجى دامه‌زراوه نیزامى و ئه‌منیه‌تى و دادوه‌ریی و ئیدارییه‌كانى تێدا نییه، داواكاران تووشی دڵساردى و ناهۆمێدى ده‌كات.\nزۆرتر له‌باره‌ى بوروكراسی له ئێران :\nهاتنى بوروكراسی له ئێران له كۆپى كردن له رۆژئاوا و چوونى خوێنده‌واران بۆ ئورووپا بوو. له‌دواى شۆرِشى خه‌ڵك له ساڵى ١٣٥٧ى كۆچى خۆرى و به‌ده‌سپێكى ده‌سه‌لاتداریه‌تى ئاخونده‌كان و گه‌لاڵه‌ى شۆرِشى فه‌رهه‌نگى قۆناغێك ده‌ستى پێكرد كه گۆیا ئامانج لێى له‌ناوبردنى نیزامى تاغوتى و دامه‌زراندنى بوروكراسی ناوه‌كان به مه‌یل و خولیاى ئه‌سناعه‌شرى بوو، به‌لام له كرده‌وه دا هه‌نگاوێك بوو بۆ فه‌له‌ج كردن و لاوازكردن و له‌ناوبردنى بناغه‌ى نیزامى تازه پێگرتووی بوروكراسی ئێران.\n((له‌ئێران هه‌رگیز هاوسانى پێویست له‌نێوان گه‌شه‌ى بوروكراسی و گه‌شه‌ى ئابوورى و پیشه‌سازى نه‌هاتۆته دى و به‌رده‌وام گه‌شه‌ى به‌شی خزمه‌تگوزارى له پێكهاته‌ى به‌رهه‌م هێنان، زۆرترین ده‌رسه‌دى نرخى به خۆى تایبه‌ت كردووه)). نه‌بوونى هاوسانى له‌نێوان گه‌شه‌ى حه‌شیمه‌ت و په‌ره‌سه‌ندنى خوێنده‌وارى و پسپۆرگرایی و نه‌بوونى گه‌شه‌ى فه‌رهه‌نگى هاوته‌رازى گۆرانكارییه خێراكانى جیهان و ژینگه كێشه‌ى زۆر جیددى بۆ خه‌ڵك و ده‌سه‌لات دروست كردووه.\nهێندێك له‌و كێشانه به شێوه‌ى گه‌لاڵه و پیلانى ده‌سه‌لات بۆ كۆنترۆڵى كۆمه‌ڵ و هه‌لاتن به‌ره‌و دواوه‌ى ده‌سه‌لات بووه و هێندێكیش ده‌رخه‌رى نه‌شیاوى و بیرى دواكه‌وتووانه‌ى ده‌سه‌لات بوو كه مێتۆده‌كانى شه‌رع و سوونه‌تى بۆ ئیداره‌ى وه‌لات به‌كار برد كه ژێر بیناكانى مودێرنیته تێى دا زیندوو ببۆوه. له‌ئێران پێكهاته‌ى دیوانسالارى له‌سه‌ر بناغه و فه‌لسه‌فه‌ى بوونى بوروكراسی دانه‌مه‌زراوه و ته‌نانه‌ت له‌دژایه‌تى دابووه له‌گه‌ڵ مودێرنیته و دیموكراسی. بوونى بوروكراسی به فه‌لسه‌فه‌ى ژیان، ته‌لقینى یه‌كگرتوویی و هاوراى له‌سه‌ر ئارمانه‌كان و بۆچوونه دیكته‌كراوه‌كانى ده‌سه‌لات و قه‌بووڵیان له لایه‌ن به‌شێك له په‌یكه‌رى كۆمه‌ڵ به هۆى گه‌مارۆ و زاڵبوونى نیزامى و هانده‌ره مادیی و هێزى میدیا و ... له زیان و خه‌ساره جیدییه‌كانى كۆمه‌ڵگاى ئێرانه.\nكۆتایى به‌شى یه‌كه‌م ..........\nڕێکه‌وت: 2013-01-22 15:16:04\nبه‌شی ( بوروكراسی وه‌ك ئامرازێكى سه‌ركووت )


وه‌زاره‌تی په‌روه‌رده ڕونكردنه‌وه‌یه‌ك بڵاوده‌كاته‌وه "تایبه‌ته به‌ناردنی مووچه" - جام کوردی\nوه‌زاره‌تی په‌روه‌رده ڕونكردنه‌وه‌یه‌ك بڵاوده‌كاته‌وه "تایبه‌ته به‌ناردنی مووچه"\nوه‌زاره‌تی په‌روه‌رده‌ی حكومه‌تی هه‌رێم سه‌باره‌ت به‌واده‌ی ناردنی موچه‌ی فه‌رمانبه‌ران و مامۆستایانی په‌روه‌رده له‌به‌غداوه هاته‌ده‌نگ و به‌رپرسێكی باڵای ئه‌و وه‌زاره‌ته‌ش ڕونكردنه‌وه‌یه‌ك بڵاوده‌كاته‌وه‌و جه‌ختده‌كاته‌وه له‌سه‌رئه‌وه‌ی، "هیچ پێشبینیه‌كمان نه‌ماوه بۆ ئه‌و مه‌به‌سته".\nچه‌ند زانیاریه‌ك ئاماژه به‌وه‌ده‌كه‌ن، سه‌ره‌تای هه‌فته‌ی داهاتوو به‌دیاریكراویش یه‌كشه‌ممه‌ی داهاتوو 18ی 3ی 2018، موچه‌ی وه‌زاره‌تی په‌روه‌رده‌و ته‌ندروستی له‌به‌غداوه ڕه‌وانه‌ی هه‌رێم ده‌كرێت.\nیوسف عوسمان به‌ڕێوه‌به‌ری گشتیی پلاندانان له‌وه‌زاره‌تی په‌روه‌رده‌و ئه‌ندامی چاودێری دارایی هه‌رێم ڕایگه‌یاند، "دورو نزیك جگه له‌قسه‌كانی عه‌بادی كه كردویه‌تی بۆ ناردنی پاره بۆ موچه‌ی وه‌زاره‌تی په‌روه‌رده‌و ته‌ندروستی هیچ شتێكی دیكه نییه‌و به‌فه‌رمی هیچمان پێنه‌وتراوه".\nوتیشی:"تائێستا هیچ ڕۆژێك دیارینه‌كراوه بۆ ناردنی پاره‌كه، ته‌نها ئه‌و قسه‌یه‌ی عه‌بادی نه‌بێت كه بۆ ڕاگه‌یاندنه‌كان قسه‌ی كرد، جگه له‌وه‌ش ئه‌و وادانه‌ی باسده‌كرێن خه‌ڵكه‌كه له‌خۆوه دایناوه كه گوایه 18ی مانگ ده‌گات، ئه‌گه‌رنا هیچ شتێكی فه‌رمیه نییه".\nسه‌باره‌ت به‌وه‌ش ئاخۆ تاچه‌ند پێیانوایه به‌غدا پاره ڕه‌وانه‌ده‌كات، مامۆستا یوسف وتی:"گرنگه عه‌بادی قسه‌كه‌ی خۆی جێبه‌جێبكات، چونكه چه‌ندینجار به‌ڵێنی داوه‌و جێبه‌جێی نه‌كردوه، بۆیه هیچ پێشبینیه‌كمان نه‌ماوه بۆ ئه‌و مه‌به‌سته، له‌كۆبونه‌وه‌ی یه‌كه‌میشمان له‌گه‌ڵ به‌غدا داوامان كردوه پاره ڕه‌وانه بكرێت، به‌ڵام هیچ بڕه پاره‌یه‌ك نه‌نێردرا".\nمووچه په‌روه‌رده به‌غدا مامۆستایان کوردستان هه‌رێم


كۆماری ئیسلامی و به‌ره‌نگاربوونه‌وه له‌گه‌ڵ خه‌ڵك له چه‌ند به‌ره‌دا – په‌یام\nهه‌رچی ناڕه‌زایه‌تی و خه‌باتی جه‌ماوه‌ری قووڵتر ده‌بێته‌وه و په‌ره‌ده‌ستێنێ، ڕژیمی ئیسلامی له به‌ره‌ی جۆراوجۆرتر دژبه خه‌ڵك ده‌ست ده‌داته شه‌ڕی ڕاسته‌وخۆ. هێنانه مه‌یدانی هێزی سه‌ركوتگه‌ری ته‌یار به تۆپ و تانك، چالاك كردنی تۆڕه مه‌زهه‌بییه‌كان، ناردنی له‌شكری هه‌واڵنێرانی نیزامی و ئیتلاعاتی، به‌كارهێنانی سه‌دا و سیمای كۆماری ئیسلامی بۆ گۆڕین و چه‌واشه كردنی ڕاستییه‌كان و په‌ره‌پێدانی سه‌نعه‌تی درۆ، له زومره‌ی ئه‌و به‌رانه‌ن كه كۆماری ئیسلامی دژبه جه‌ماوه‌ری ناڕازی چالاكتری كردوون. ئه‌م ڕژیمه دوایین ده‌ستكه‌وته‌كانی تێكنۆلۆژیی به‌رده‌ستی له خزمه‌ت سه‌ركوتی جه‌ماوه‌ری ناڕازیدا به‌كار هێناوه. گه‌ڕاندنی “درۆن” به‌سه‌ر خۆپیشاندانه‌كان و فیلم گرتن له حه‌ره‌كه‌تی خه‌ڵك و هه‌ڵسه‌نگاندنی ژماره‌یان، یه‌كێك له‌و ئامرازانه‌یه كه له‌م ڕۆژانه‌دا ڕژیم به‌كاری دێنێت. قه‌تع كردن یان خاو كردنه‌وه‌ی تۆڕی ئینتێرنێتێك كه كار و ژیانی ملیۆنان خه‌ڵكی پێوه گرێ دراوه، مۆره‌یه‌كی دیكه‌ی حه‌ره‌كه‌تی ڕژیمه له كایه‌ی شه‌تره‌نجی دژبه خه‌ڵك. ئینتێرنێت قه‌تع ده‌كرێت یان خاو ده‌كرێته‌وه بۆ ئه‌وه‌یكه خه‌ڵك له‌گه‌ڵ یه‌كتر له په‌یوه‌ندی دا نه‌بن، تا هه‌واڵی خه‌باتی جه‌ماوه‌ری خه‌ڵك و سه‌ركوت و جه‌نایه‌تی ڕژیم بڵاو نه‌بێته‌وه، تا خه‌ڵك هێز له یه‌كگرتن و هاوپشتی خۆیان وه‌رنه‌گرن.\nتۆڕی ڕاگه‌یاندنی ناوخۆیی ڕژیم، تۆڕی هاوئاهه‌نگی و سیخوڕی كردن له چالاكانی كۆمه‌ڵایه‌تی و سیاسی كه تایبه‌تی بۆ ئه‌م ڕۆژانه ڕاهاتوون و ئاماده كراون. ته‌له‌فون و په‌نامه‌كی ئیتلاعاتیی ڕژیم چالاكتر بوونه‌ته‌وه و په‌یامی هه‌ڕه‌شه‌ئامێز بۆ گشت ئه‌و چالاكانه‌ی كه له زینداندا نین و یان له زیندان ئازاد كراون ده‌نێرن و داوایان لێده‌كه‌ن كه له ماڵێدا بمێننه‌وه و له خۆپیشاندانه‌كاندا به‌شداری نه‌كه‌ن و هه‌ڕه‌شه‌ی زیندانی و ده‌ستبه‌سه‌ر كردنیان لێده‌كه‌ن.\nتۆڕی مزگه‌وت و ئیمام جومعه‌كان، نوێنه‌رانی ورد و درشتی حكوومه‌ت، میدیا زه‌رده‌كانی سه‌ربه باڵه‌كانی دسه‌ڵات، كۆمه‌ڵی ڕووناكبیرانێك كه ڕاسته‌وخۆ و ناڕاسته‌وخۆ له خزمه‌ت ڕژیم دان و له‌ژێرناوی میللی – مه‌زهه‌بی، مامۆ‌ستای زانكۆ، كارناس، ڕۆژنامه‌وان و ته‌نانه‌ت چالاكی مه‌ده‌نی و مافی مرۆڤ دێنه مه‌یدان و به پێكهێنانی ترس و ده‌ڵه‌ڕاوكێ له سوورییه‌یی بوونی ئێران، به تاكتیكی مه‌ترسیی جیاییخوازی، خه‌ریكی بێده‌نگ كردنی فه‌زا و درێژه‌دان به باروودۆخی زاڵ ده‌بن.\nكۆماری ئیسلامی باش ده‌زانێ كه میدیاكانی سه‌ربه ڕژیم له ڕۆژنامه‌ی كه‌یهانه‌وه تا سه‌دا و سیمای عه‌لی خامنه‌یی، تا هه‌واڵنێری و میدیاكانی ده‌زگای نیزامی و ئه‌منییه‌تی هیچ ئیعتبارێكیان له‌ناو خه‌ڵكدا نییه، هه‌ربۆیه زیاتر له ڕابردوو ڕووی كردووه‌ته سۆشیال میدیاكان، كلاب هاوسه‌كان و به‌تایبه‌ت میدیاكانی ده‌ره‌وه‌ی وڵات.\nده‌ست و پێوه‌نده‌كانی ڕژیم و یان كه‌سان و ناوه‌ندگه‌لێك كه مانه‌وه‌ی ڕژیمی ئیسلامی به‌رژه‌وه‌ندیی ئه‌وان دابین ده‌كات، له میدیاكانی ده‌ره‌وه‌ی وڵات چالاكانه له ستۆدیۆیه‌كه‌وه بۆ ستۆدیه‌كی دیكه ده‌چن و به ڕه‌زاله‌ت و سه‌رشۆڕییه‌كی بێوێنه‌وه له حكوومه‌تی ئیسلامی دیفاع ده‌كه‌ن. به‌شێك له‌و مه‌داحانه‌ی ده‌ره‌وه‌ی وڵاتی كۆماری ئیسلامی كه خۆیان ده‌زانن ناتوانن ڕاسته‌وخۆ و ڕاشكاوانه له كۆماری ئیسلامی دیفاع بكه‌ن، ده‌ست ده‌ده‌نه باس كردنی ته‌وه‌ری لاوه‌كی تا جه‌نایه‌تی حكوومه‌تی ئیسلامی كه‌مڕه‌نگتر بێته‌وه و بخرێته په‌راوێزه‌وه.\nترساندنی خه‌ڵك له سازمانی موجاهدینی خه‌لقی ئێران كه جه‌ریانێكی خۆشناوی سیاسیی نییه، مه‌ترسیی پارچه‌پارچه بوونی ئێران و گه‌وره كردنه‌وه‌ی ڕۆڵی وڵاتانێك كه له‌گه‌ڵ حكوومه‌تی ئیسلامی دوژمنایه‌تییان هه‌یه و یان په‌یوه‌ندیی باشیان نییه، هێنانه‌گۆڕی ئه‌و ته‌وه‌ره بێشه‌رمانه‌یه‌یه كه ئه‌گه‌ر كۆماری ئیسلامی نه‌بێت، ئێرانێكیش بوونی نابێت. ده‌ڵێی مێژووی سه‌رده‌می ڕووخانی محه‌ممه‌دڕه‌زای په‌هله‌وی و مانگه‌كانی كۆتایی ده‌سه‌ڵاته‌كه‌ی، به‌شێوازێكی كۆمێدی خه‌ریكه دووپات ده‌بێته‌وه. ئه‌وكات شا و كاربه‌ده‌ستانی ورد و درشتی كه ڕووخانی ڕژیمه‌كه‌یان به حه‌تمی ده‌زانی، ده‌یانگوت ئه‌گه‌ر شا و سه‌ڵته‌نه‌ت نه‌بێت، ئێران ده‌بێته ئێرانستان و وڵات له‌ت‌وكوت ده‌بێت. چل و چه‌ند ساڵ پاش ڕووخانی ڕژیمی پاشایه‌تی، شایه‌دی باروودۆخێكی سیاسیی هاوشێوه‌ین. جه‌ماوه‌ری خه‌ڵك یه‌كجاڕ بێزار و ناڕازین و ته‌نیا ئۆرگانێكی ده‌سه‌ڵات كه كار ده‌كات، به‌شی سه‌ركوت و درۆنانه‌وه‌یه.\nكۆماری ئیسلامی كه ناتوانێ وڵام به خواستی ڕه‌وا و مه‌ده‌نیی خه‌ڵك بداته‌وه، ناتوانێ لانیكه‌می خواسته‌كانی خه‌ڵك دابین بكات، ڕژیمێك كه ده‌یویست نموونه و مۆدێلی ده‌سه‌ڵاتی ئیسلامی بۆ باقیی شوێنه‌كانی جیهان هه‌نارده بكات، له‌ئێستادا له گشت بواره‌كانی ئابووری، كۆمه‌ڵایه‌تی، سیاسی، كلتووری و ژینگه‌ییدا شكستی خواردووه و بۆ درێژه‌دانی ده‌سه‌ڵاته‌كه‌ی هیچ ڕێگایه‌كی بێجگه‌له ده‌ست بردن بۆ سه‌ركوت و جه‌نایه‌ت نییه.\nئه‌وه‌یكه ئه‌مڕۆ كۆماری ئیسلامی ئه‌نجامی ده‌دات ئاو خه‌ست كردنه‌وه‌یه و هیچیتر. له‌به‌ر ئه‌وه‌یكه خه‌ڵكی وه‌گیان هاتووی ئێران، جه‌ماوه‌ری بێبه‌شی كۆمه‌ڵ، كه له ئاو و به‌رق و سه‌ره‌تاییترین پێداویستییه‌كانیانی ژیان بێبه‌رین، كرێكارانێك كه هه‌ژاری و بێمافییان به‌سه‌ردا سه‌پاوه، جه‌ماوه‌رێك كه له دیكتاتۆری و بێمافی وه‌ته‌نگ هاتوون، ژنانی خه‌باتكار و شه‌ریف كه مافی ئینسانییان پێشێل كراوه، كه‌مینه نه‌ته‌وه‌یی و مه‌زهه‌بییه‌كان كه دیكتاتۆری و كۆنه‌په‌رستیی ئیسلامی وه‌زاڵه‌ی هێناون، لاوانێك كه ئه‌مڕۆیان به‌فیڕۆ چووه و هیچ هیوایه‌كیان به سبه‌ینێ نییه، وشیارتر و پێداگرتر له‌وه‌ن كه فریوی مۆره‌كانی ڕژیم بخۆن.\nتوسط · Published دسامبر 10, 2015\nچاو گێڕانێک بەسەر بنەماکانی ستڕاتێژی حیزبی كۆمۆنیستی ئێراندا بە بۆنەی ساڵیادی دامەزراندنی حیزب بەشی دووهەم\nتوسط · Published سپتامبر 4, 2018\nبعدی گیان له ده‌ست دانی ده‌یان په‌ناخواز له ئاوه‌كانی لیبی\nقبلی كۆبوونه‌وه‌ی كرێكارانی هێڵه‌كانی ئه‌بنییه‌ی فه‌نی ڕێگه‌ی ئاسنی هه‌شتگرد


هەستیار عەلی: بەشێكی زۆری بەكارهێنەرانی تۆڕە كۆمەڵایەتیەكان لە هەرێمی كوردستان، چاولێكەرییە\nتۆرە كۆمەڵایەتیەكان لە هەرێمی كوردستان، پشكی شێریان بەركەوتووە لە تێكدانی شیرازەی خێزان و جیابوونەوەی هاوسەران لە یەكتر و كۆمەڵێك كێشەی تر كە رۆژانە ڕووبەڕوی خێزانەكان دەبێتەوە و زۆرجاریش دەبێتە هۆی هەڵوەشانەوەی خێزان بە تەواوەتی و زۆرجاری دیكەیش دەبێتە هۆی ڕوودانی حاڵەتی نەخوازراو لە نێو خێزانەكاندا.\nلای خۆیشیەوە، هەستیار عەلی توێژەری دەروونی لە میانی بەشداریكردنی لە بەرنامەی میدیای ڕادیۆی دەنگی گەلی كوردستان ڕایگەیاند، بە داخەوە بە پێی ئامارێك لە عێراق نزیكەی 30 ملیۆن بەكارهێنەری تۆڕە كۆمەڵایەتیەكان هەیە و ئەمەیش كارەساتی گەورەی بە دواوەیە و بەشێك لەو 30 ملیۆن بەكارهێنەرە، لە هەرێمی كوردستانن و ڕۆژانە دەبیستین و دەبینین كە چەندین ڕوداوی جۆراو جۆر ڕوودەدات و هەموو هۆكارەكەی دەگەڕێتەوە بۆ بەكارهێنانی زیاد لە پێویستی تۆڕە كۆمەڵایەتیەكان.\nسەبارەت بە چاولێكەری بەكارهێنەرانی تۆڕە كۆمەڵایەتیەكان، ئەو توێژەرە دەروونیە ئاشكرایكرد، بەشێكی زۆری بەكارهێنەرانی تۆڕە كۆمەڵایەتیەكان بووە بە چاولێكەری و بەشێكی دیكەیش پێیان وایە ئەگەر بێت و تۆڕە كۆمەڵایەتیەكان بەكار نەهێنن ئەوا وەكو عەیبێك دەردەكەوێت لەلای كەسانێك كە بەكارهێنەری تۆڕە كۆمەڵایەتیەكانن.


جیهان لە چاوەڕوانی كۆبوونەوە گرنگەكەی ترەمپ و پۆتیندا – تۆڕی میدیایی خەڵک\nجیهان لە چاوەڕوانی كۆبوونەوە گرنگەكەی ترەمپ و پۆتیندا\n2018/07/03 - 2:24 PM\nكۆبونەوە چاوەڕوانكراوەكەی سەرۆكی ئەمریكا و سەرۆكی روسیا جیهانی لە چاوەڕوانییەكی تەماویدا هێشتوەتەوە، بەشێوەیەك نازانرێت دوای كۆبونەوەو گفتوگۆكانی ئەم دوو سەرۆكە، هەنگاوەكان بۆ چۆنێتی دەرخستنی سیاسەتی ئەو دوو وڵاتە لە رۆژهەڵاتی ناوەڕاست چۆن دەبێت.\nئاژانسی تەنسیم بڵاویكردەوە، بەپێی راگەیەندراوی كۆشكی سپی دۆناڵد ترەمپ سەرۆكی ئەمریكا دەیەوێت لە بەرواری 16ی ئەم مانگە لە هلسینكی پایتەختی فنلەندا لەگەڵ ڤلادیمێر پۆتین سەرۆكی روسیادا كۆببێتەوە.\nرۆژنامەی “تایم” نوسیوێتی، سەرۆكی ئەم دوو وڵات پێشتر لە پەراوێزی كۆبوونەوەی سەرۆكەكانی جیهان كۆبوونەتەوە، بەڵام ئەمە بۆ یەكەمینجارەو بە بەرنامەوە لەگەڵ یەك كۆببنەوەو بە یەكەمین كۆبوونەوەی فەرمی نێوان ئەو دوو سەرۆكە دادەنرێت، ئەمەش لەكاتێكدایە كە تا ئێستا بابەتی هەڵبژاردنەكانی ئەمریكا و سەركەوتنی ترەمپ لەگەڵ روسیا گەرمە.\nبەپێی راگەیەندراوەكەی كۆشكی سپی لە كۆبوونەوەكەدا باس لە پەیوەندییەكانی نێوان هەردوولا و بابەتە ئەمنییەكان دەكرێت، بەڵام رۆژنامەی “نیویۆرك تایمز” نوسیوێتی، خاڵی گرنگ ئەوەیە كۆبونەوەی پۆتین و ترەمپ لە پایتەختی فنلەندا راستەوخۆ دوای كۆبونەوەی ناتۆ لە بروكسل دێت، كە بڕیارە 11 و 12ی ئەم مانگە بەڕێوەبچێت‌و ئەگەری ئەوە هەیە كە دوای ئەم كۆبونەوەیە پەیوەندییەكانی نێوان ترەمپ و هاوپەیمانە ئەوروپییەكانی روو لە خراپتر بوون بكات.\nكۆبونەوەی ترەمپ و پۆتین لەكاتێكدایە كە ماوەیەكی زۆر بەسەر گەشتی جۆن بولتون راوێژكاری ئاسایشی كۆشكی سپی تێپەڕ نەبووە كە گوایا بەمەبەستی ئامادەسازی بۆ كۆبونەوەی نێوان هەردوو سەرۆك سەردانی روسیای كردووە، بەڵام لەبنەڕەتدا بەوشێوەیە نییە و وەك ئاژانسی “رۆیتەرز” بڵاویكردەوە، مۆسكۆ بوڵتون بە سیاسەتمەدارێكی توندڕەو دژی مۆسكۆ دەناسێنێت.\nبەرنامەی ترەمپ پێش كۆبوونەوەكەی لەگەڵ پۆتین ئاشكرایە بەشێوەیەك كە 11و12ی ئەم مانگە لە كۆبونەوەی سەرانی ناتۆ بەشداری دەكات و لە 13ی مانگ سەردانی بەریتانیا دەكات، ئەو وڵاتەی كە لای روسیا مێژوویەكی خراپیان لەگەڵ یەكتر هەیە.\nبەپێی زانیارییەكان ئەگەری هەیە لەلایەن واشنتۆنەوە، بارودۆخی سوریاو گفتوگۆكان لەگەڵ كۆریای باكور لەنێو بەرنامەی كۆبونەوەی دوو سەرۆكەكە دابنرێت.\nبۆچی كۆبوونەوە هلیسنكی؟\nهلسینكی لە پەیوەندییەكانی نێوان ئەمریكا و یەكێتی سۆڤێتی جاران ناوێكی نائاشنا نییە، رۆژنامەی “تایم” نوسیوێتی، لە ساڵی 1975 لیونید بریجنیف و جرالد فۆرد لەگەڵ 33 سەرۆكی وڵاتی دیكەی ئەوروپا و ئەمریكای باكور لە هلسینكی كۆبوونەتەوەو رێكەوتنی هلسینكییان واژوو كرد، ئامانج لە رێككەوتنەكەش كەمكردنەوەی ئاڵۆزییەكانی نێوان هەردوو ووڵات و باشتركردنی ئاڵۆزییەكانی بلۆكی رۆژهەڵات و رۆژئاوا بووە.\nلە ساڵی 1990 لەساتی روخانی یەكێتی سۆڤیەتی جاران، گۆرباجۆڤ و بۆشی باوك لە پایتەختی فنلەندا كۆبوونەوە، بابەتی گفتوكۆكەشیان كێشەكانی كەنداو بوو، ئاڵۆزییەك كە بەهۆی داگیركردنی كوێت لەلایەن عێراقەوە روویدابوو و لە كۆتایدا جەنگی ساڵی 1991 بە دەركردنی سەدام حوسێن لە كوێت كۆتایی هات.\nلەلایەكی دیكەوە فنلەندا ئەندامی ناتۆ نییەو ئەگەرچی بە دەوڵەتێكی نزیك لە ئەمریكا هەژمار دەكرێت، بەڵام هێندەی ناتۆ لەبەرانبەر پۆتین هەستیار نییەو ئەمەش لەوانەیە بۆ ترەمپ باش بێت كە لە وڵاتێكدا كۆدەبیـَتەوە كە ئەندامی ناتۆ نەبێت.\nسەرەتاكانی حكومەتەكەی باراك ئۆباما سەرۆك كۆماری پێشووی ئەمریكا بوو، كە هیلاری كلینتۆن وەزیری دەرەوەی ئەوكات، دیارییەكی ئاسایی پێشكەش بە سێرگی لاڤرۆڤ وەزیری درەوەی روسیا كردو بەپێی ئەو هەواڵەی میدیاكان بڵاویان كردەوە كلینتۆن وتی “ئەم دیارییە ئەوە نیشان دەدات كە باراك ئۆبا سەرۆك كۆرمار و جۆزیف بایدن جێگری سەرۆك كۆمار و خودی خۆم قسەمان لەسەر كردووە”.\nهەرچەندە هیلاری ئاماژەی بۆ ئەوە كرد كە پەیوەندییەكانیان بەرەو باشتر دەڕوات، بەڵام لە راستیدا لەماوەی 8 ساڵی سەرۆكایەتی ئۆبامادا دۆخی پەیوەندییەكانی نێوان ئەو دوو وڵاتە باش نەبوو بەتایبەت لەسەر دۆخی سوریا.\nخشتەی مووچە ناڕەزایی فراوانی لێكەوتەوە\nراگەیاندنی خشتەی موچەی مانگی چوار دواخرا


ڕێکخراوی قوتابیان پیرۆزبایی ساڵی نوێی خوێندن لە قوتابیان و مامۆستایان دەکات\nڕێکخراوی قوتابیان پیرۆزبایی ساڵی نوێ لەقوتابیان و مامۆستایان دەکات و هۆشداری دەداتە حکومەتی هەرێم لەکەڵەکەبوونی کێشەکانی بواری پەروەردە\nقوتابیان و خوێندکاران\nبەبۆنەی هاتنەوەی ساڵی نوێی خوێندنی 2018-2019 پیرۆزبایی گەرم ئاڕاستەی سەرجەم قوتابیان و خوێندکاران و مامۆستایانی پەروەردەو فێرکردن دەکەین و ئومێدی سەرکەوتن بۆ پرۆسەکە دەخوازین.\nئاشکرایە پەروەردە بڕبڕەی پشتی هەموو گەلێکەو نهێنیی پشت سەرکەوتن و پێشکەوتنی وڵاتە، هەرکاتێکیش پرۆسەی پەروەردە بەناتەواوی بەڕێوەچوو قەیرانە کاتییەکان دەبنە هەمیشەیی، مخابن بەهۆی قەیرانە سیاسی و ئابورییەکانی هەرێمەوە چەند ساڵێکە پرۆسەی پەروەردەو خوێندن بەشێوەیەکی ئاسایی بەڕێوەناچێت، تێبینیی زۆری لەسەرەو کوالێتییەکەی خراپە کەئەمەش مەترسییەکی مەزنە.\nساڵانە کێشەکانی پەروەردە لەهەرێمی کوردستان لەنمونەی (موچەی مامۆستا، کەمیی پەرتوک، کۆنیی بینای قوتابخانە، ناتەواویی سیستم و ڕێنماییەکان، دوو دەوامی وسێ دەوامی، قەرەباڵغیی پۆل، کەمیی مامۆستای پێویست، لاوازیی بەڕێوەبردنی قوتابخانەکان، هەیمەنەو دەستێوەردانی حزب، نەگونجاویی ژینگەی خوێندنگەو ...هتد) بەردەوامن و کۆتاییان نایەت، هەوڵەکانیش بۆ چارەسەرکردنی ئەم کێشانە لەئاستی پێویستدا نین.\nهەربۆیە لەسەرەتای ئەمساڵی خوێندندا داواکارین حکومەتی هەرێمی کوردستان بەپەلە هەوڵ بدات بۆ چارەسەری هەنوکەیی لانی کەم بەشێک لەگرفتەکان بۆ ئەوەی ئەمساڵی خوێندن ساڵێکی ئارام بێت و بەبێ کێشە کۆی پرۆسەکە بەڕێوە بچێت.\nدووبارە پیرۆزبێت دەستپێکی خوێندنی ئەمساڵ.\nڕێکخراوی قوتابیانی کوردستان


نوێنەرایەتی حکومەتی هەرێمی کوردستان - تاران - نوێنه‌ری هه‌رێمی کوردستان له وتووێژ له‌گه‌ڵ رویداد ٢٤: حکومه‌تی عێراق رێگایه‌کی دیکه‌ی جگه له هه‌ڵسوکه‌وت له‌گه‌ڵ ئێران نییه/هاوپه‌یمانی سه‌در به ته‌نها ناتوانێت حکومه‌ت پێک بێنێت\nنوێنه‌ری هه‌رێمی کوردستان له وتووێژ له‌گه‌ڵ رویداد ٢٤: حکومه‌تی عێراق رێگایه‌کی دیکه‌ی جگه له هه‌ڵسوکه‌وت له‌گه‌ڵ ئێران نییه/هاوپه‌یمانی سه‌در به ته‌نها ناتوانێت حکومه‌ت پێک بێنێت\nئاکامی کۆتایی هه‌ڵبژاردنی په‌رله‌مانیی عێراق ده‌رکه‌وت و هاووڵاتیانی عێراقی که به رێژه‌یه‌کی که‌م به‌شدارییان کردبوو، هاوپه‌یمانی سائرون به سه‌رۆکایه‌تی موقته‌دا سه‌در توانی زۆرینه به‌ده‌ست بێنێت، ٥٤ کورسی به‌شی لایه‌نگرانی مه‌لای شیعه‌ی توندڕه‌وی عێراقی بوو به‌ڵام ئه‌م ژماره ئه‌وه‌نده نییه که بتوانێت حکومه‌تی پێ پێک بێنێت به‌ڵام دیاره که وه‌زاره‌ته‌کانی به‌رگری، ناوخۆ، ده‌ره‌وه و ئابووری ده‌درێته ئه‌م باڵه.\nهاوپه‌یمانی "نه‌سر" به سه‌رۆکایه‌تی حه‌یده‌ر العه‌بادی ٥٢ کورسی، "فه‌تح" به سه‌رۆکایه‌تی هادی عامری ٤٩ کورسی، " ده‌وڵه‌تی یاسا" به سه‌رۆکایه‌تی نوری مالکی ٢٥ کورسی، "پارتی دیموکراتی کوردستان" به سه‌رۆکایه‌تی مه‌سعود بارزانی ٢٥ کورسی، " الحکمه" به سه‌رۆکایه‌تی عه‌مار حه‌کیم ٢٢ کورسی، " القرار العراقی" به سه‌رۆکایه‌تی ئوسامه نوجه‌یفی ١٥ کورسی و " یه‌کێتی نیشتمانیی کوردستان" ١٥ کورسییان به‌ده‌ست هێناوه.\nدانوستان له‌گه‌ڵ هه‌موو لایه‌نه‌کان جگه له لایه‌نگرانی ئێران!\nبه پێی راپۆرتی العربیه ژماره‌یه‌ک له که‌سه نزیکه‌کانی سه‌در رایانگه‌یاندووه که ئیمکانی دانوستان له‌گه‌ڵ هه‌موو لایه‌نه‌کان جگه له ده‌وڵه‌تی یاسا به سه‌رۆکایه‌تی نوری مالکی و فه‌تح به سه‌رۆکایه‌تی هادی عامری کراوه‌یه. ئه‌م دوو گروپه دیارترین تایبه‌تمه‌ندییان نزیکبوونه له ئێران.\nسه‌دریش له توییتێردا باسی له پێکهێنانی حکومه‌تێکی ته‌کنۆکرات کردووه که ئامانجی له‌ناوبردنی هه‌ژاری و گه‌نده‌ڵییه.\nهاوکات باس له ده‌ستپێکردنی دانوستان له‌گه‌ڵ الحکمه به سه‌رۆکایه‌تی حه‌کیم و الوطنیه به سه‌رۆکایه‌تی عه‌لاوی له‌گه‌ڵ سائرون کراوه و وادیاره که بارودۆخ بۆ به سه‌رۆک وه‌زیران بوونی دووباره‌ی عه‌لاوی که باڵی شیعه‌ی لیبراڵه ده‌ستی پێکردووه.\nعه‌لاوی به‌رده‌وام له ئه‌مریکا نزیک بووه و گرنگترین باسی ساڵی ٢٠١٧ش دیداری نێوان بێن‌سه‌لمان و موقته‌دا سه‌در بوو، ئه‌مه‌ش نیشانی ده‌دات که ئێستاکه بارودۆخی هاوپه‌یمانه‌کانی ئێران له عێراق زۆر باش نییه.\nسنووری دوورودرێژ و نزیکایه‌تی ئایینی و فه‌رهه‌نگی نێوان خه‌ڵکی ئێران و عێراق وایکردووه که له ده‌ره‌وه‌ی رووداوه سیاسییه‌کان له بواره‌کانی کۆمه‌ڵایه‌تی و ئابووریشدا ئه‌م دوو وڵاته له‌ژێر کاریگه‌ری یه‌کتردا بن.\nبه هۆی ئابڵۆقه ئه‌تۆمییه‌کانه، زۆربه‌ی به‌رهه‌مهێنه‌رانی ئێرانی له ته‌کنه‌لۆژیای جیهانی دواکه‌وتن و وێڕای ئیمزاکردنی رێکه‌وتنی ئه‌تۆمی هێشتا نه‌تانتوانیوه ئه‌م دواکه‌وتنه قه‌ره‌بوو که‌نه‌وه، که‌واته باشترین بازاڕ بۆ شتومه‌کی مامناوه‌ندی ئێرانی، ئه‌فغانستان و عێراقه، له لایه‌کی دیکه دابه‌زینی بودجه‌ی عێراق بۆ هۆی شه‌ڕی داعش و کێشه‌کانی له‌گه‌ڵ دراوسێی باکووری خۆی واتا تورکیا عێراقی زیاتر به‌لای ئێراندا هانداوه، راستییه‌ک که نازم ده‌باغ نوێنه‌ری هه‌رێمی کوردستان گرنگی پێ ده‌دات.\nهاوپه‌یمانی سه‌در به ته‌نهایی ناتوانێت حکومه‌ت پێک بێنێت\nنازم ده‌باغ له وتووێژ له‌گه‌ڵ رویداد٢٤ ده‌ڵێت که به‌ڕێوه‌چوونی هه‌ڵبژاردن و به‌شداری خه‌ڵک بۆ دیاریکردنی چاره‌نووسی خۆیان رووداوێکی گرنگ و پیرۆزه و منیش لێی خۆشحاڵم هه‌رچه‌ند ئاکامه‌که‌یم به‌دڵ نییه. راسته که سائرون زۆرینه‌ی به‌ده‌ست هێناوه به‌ڵام ناتوانێت به ته‌نهایی حکومه‌ت پێک بێنێت و ده‌بێت له‌گه‌ڵ گروپه شیعه‌کانی دیکه هاوپه‌یمانییه‌ک پێک بێنێت.\nده‌باغ هه‌روه‌ها ده‌ڵێت: ئه‌ڵبه‌ت هاوپه‌یمانی سائرون له چه‌ند حزب پێکهاتووه که له‌وانه‌یه ته‌نها خاڵی هاوبه‌شیان قبووڵ‌کردنی سه‌در بێت له لایه‌کی دیکه‌وه کێشه له نێوان لایه‌نه کوردییه‌کاندا هه‌یه و ئه‌گه‌ر بیانه‌وێت هاوپه‌یمانییه‌کی به‌هێز پێک بێنن سه‌ره‌تا ده‌بێت له نێوان خۆیاندا رێکه‌ون له راستیدا ئێستاکه که‌مترین رێکه‌وتن له نێوان لایه‌نه سیاسییه‌کاندا بوونی هه‌یه.\nئه‌و هه‌روه‌ها رایگه‌یاند: به‌ڵام بابه‌تێک که هیچ شکێکی تێدا نییه ئه‌وه‌یه که هه‌ر حکومه‌تێک به هه‌ر بیرۆکه‌یه‌که‌وه که ده‌سه‌ڵات وه‌ربگرێت ده‌بێت په‌یوه‌ندی ئابووری خۆی له‌گه‌ڵ ئێران بپارێزێت و رێگایه‌کی دیکه‌ی له‌به‌رده‌مدا نییه. پێگه‌ی ژیۆپۆلۆتیکی ئێران وایکردووه ئه‌گه‌ر شتێک له ئێران نه‌کڕدرێت دیسان ئه‌م وڵاته رێگای ترانزیتی شتومه‌که.\nRead کد خبر: 2076


ڕەوانەکردنى خوێندکار و مامۆستا بۆ خوێندنى باڵا لە فەرەنسا دەستپێدەکات | وەزارەتى خوێندنى باڵا و توێژینەوەى زانستى\nڕەوانەکردنى خوێندکار و مامۆستا بۆ خوێندنى باڵا لە فەرەنسا دەستپێدەکات\nەمەبەستى ئەنجامدانى پڕۆژەى ئەکادیمى هاوبەشى بەرنامەکانى (ماستەر – دکتۆرا – پۆست دکتۆرا – ڕاهێنانى ستافى ئەکادیمى و کارگێڕى و ئەندازیارى)، لەمانگى ئەیلولى ئەمساڵ وەزارەتى خوێندنى باڵا و توێژینەوەى زانستى ڕێککەوتنامەیەکى هاوبەش لەگەڵ باڵیۆزخانەى وڵاتى فەرەنسا – بەغدا بە نوێنەرایەتى حکومەتى ئەو وڵاتە ئیمزادەکات.\n(د. جوان جەلال شەریف) بەڕێوەبەرى گشتى فەرمانگەى نێردراوان و پەیوەندییە ڕۆشنبیرییەکان لە وەزارەتى خوێندنى باڵا و توێژینەوەى زانستى ڕایگەیاند: وا بڕیارە لە مانگى ئەیلولى ئەمساڵ وەزارەتەکەمان بە هاوبەشى لەگەڵ باڵیۆزخانەى وڵاتى فەرەنسا بە نوێنەرایەتى حکومەتى ئەو وڵاتە پڕۆژەى ئەکادیمى (ماستەر – دکتۆرا – پۆست دکتۆرا – ڕاهێنانى ستافى ئەکادیمى و کارگێڕى و ئەندازیارى)، ڕێککەوتنامەیەکى هاوبەش ئیمزا بکات, بەڕێوەبەرى گشتى نێردراوان و پەیوەندییە ڕۆشنبیرییەکان وتیشى بەشێوەیەکى گشتى مەرجەکان بریتین لەمانەى خوارەوە:\nبۆ خوێندنى دکتۆرا پێویستە پێشکەشکار تەمەنى لە (٤٠) ساڵ زیاتر نەبێت، بۆ ماستەر پێویستە تەمەنى پێشکەشکار لە (٣٠) ساڵ زیاتر نەبێت، هەروەها خوێندن بە هەردوو زمانى فەرەنسى و ئینگلیزى دەبێت و ئاستى زمانەکەش بەپێى سروشتى زانکۆ و پرۆگرامى خوێندنەکە دیاریدەکرێت, بۆ خولەکانى ڕاهێنانیش تەمەن وەک مەرج هەژمار ناکرێت.\nلەبارەى کاتى ئیمزاکردنى ڕێککەوتننامەکەى نێوان وەزارەتى خوێندنى باڵا و توێژینەوەى زانستى لەگەڵ وڵاتى فەرەنسا، (د. جوان جەلال شەریف) وتى: ئەم ڕێککەوتنە بۆ ماوەى ٣ ساڵ بەردەوام دەبێت و, وابڕیارە لەمانگى ئەیلولى ئەمساڵ ئیمزابکرێت, کە لە قۆناخى یەکەمدا بە مەبەستى ڕاهێنان توێژەرەکان ڕەوانە ئەو وڵاتە دەکرێن، لە قۆناخى دوەمیشدا یەکەم گروپى خوازیارانى دکتۆرا ڕەوانە دەکرێن و دواتریش قۆناخەکانى دیکەى ماستەر و پۆست دکتۆرا ڕەوانە دەکرێن.\nسەبارەت بەخەرجى ئەم بەرنامانە، بەڕێوەبەرى گشتى فەرمانگەى نێردراوان و پەیوەندییە ڕۆشنبیرییەکان ئەوەى ڕونکردەوە, کە تەواوى خەرجیەکانى ئەم بەرنامانە لە ئەستۆى حکومەتى فەرەنسا دەبێت، جگە لە بژێوى ژیان کە وەزارەتى خوێندنى باڵا و توێژینەوەى زانستى حکومەتى هەرێمى کوردستان لەئەستۆى دەگرێت، هەروەها چاوپێکەوتنى خوازیاران لەڕێگەى لێژنەیەکى تایبەت ئەنجامدەدرێت، کە پێکهاتوون لە وەزارەتى خوێندنى باڵا و توێژینەوەى زانستى و نوێنەرى باڵیۆزخانەى فەرەنسا.


دوای ٤٠ ساڵ ئه‌و كچه‌ی گۆرانیه‌به‌ناوبانگه‌كه‌ی انا ولیلی ی كازم ساهری بۆ وترا دۆزرایه‌وه | ZAnkoLine\nكانونی دووه‌م 5, 2019\nلای هه‌موان ئاشكرایه كه گۆرانیبێژی به‌ناوبانگی عێراقی كازم ساهر له كۆتایی نه‌وه‌ده‌كانی سه‌ده‌ی رابردوو یه‌كێك له شاكاره‌كانی گۆرانی پێشكه‌ش كرد له رێگه‌ی گۆرانی انا و لیلی ه‌وه كه له‌سه‌رانسه‌ری وڵاته عه‌ره‌بیه‌كاندا سه‌دای دایه‌وه.\nچیرۆكی ئه‌و گۆرانیه چیرۆكی خۆشه‌ویستی سه‌رنه‌كه‌وتوی كچ و كوڕێكی زانكۆی به‌غدا كه ده‌گه‌رێته‌وه بۆ هه‌شتاكانی سه‌ده‌ی رابردوو كاتێك حه‌سه‌ن مه‌روانی كه شعری گۆرانیه‌كه‌ی وتوه حه‌ز له كچێك ده‌كات به‌ناوی له‌یلا و له‌چیرۆكی گۆرانیه‌كه‌دا باس له‌وه ده‌كات كه ئه‌م كوڕه هه‌ژار بوه بۆیه ئه‌و :غه‌دری كردوه‌و له كۆتاییشدا مێردی به‌كه‌سێكی ده‌وڵه‌مه‌ند كردوه.\nله‌كاتی خۆیدا ده‌یان كه‌س خۆیان كرده خاوه‌نی شعری گۆرانیه‌كه‌ی كازم به‌ڵام له كۆتاییدا حه‌سه‌ن مه‌روانی رایگه‌یاند ئه‌و نوسه‌ری شعره‌كه‌یه‌و حه‌زی له كچێك كردوه به‌ناوی له‌یلا و ئه‌م شعره‌ی بۆ ئه‌و نوسیوه.\nدوای ٤٠ ساڵ له‌یلا به‌فه‌رمی ده‌ركه‌وت و باسی چیرۆكه‌كه ده‌كات و چاوپێكه‌وتنێكی كردوه له‌گه‌ڵ رۆژنامه‌ی ناس له به‌غداد و ئه‌مه ده‌قی چاوپێكه‌وتنه‌كه‌یه:\nله‌یلا كێیه واحه‌سه‌ن مه‌روانی چه‌ند ده‌یه شعره‌كه‌ی له دڵی ملیۆناندا ماوه‌ته‌وه؟\nله‌یلا: سوپاس بۆ چاوپێكه‌وتنه‌كه من ناوی راسته‌قینه‌م له‌یلایه‌و له ئسته‌مبولی توركیا ده‌ژیم و كچێكم هه‌یه. به‌راستی هه‌ست به‌ته‌نیایی ده‌كه‌م و بیری ڕۆژگاری زانكۆ ده‌كه‌م\nخۆشه‌ویستی حه‌سه‌ن مه‌روانی بۆ من خۆشه‌ویستی یه‌ك لایه‌نه بوه‌و ئه‌و له كاتی زانكۆ كه له یه‌ك قۆناغدابوین هه‌رگیز جورئه‌تی نه‌كرد قسه‌ی دڵی خۆیم بۆ بكات . من له قۆناغی ٤ ی زانكۆ له‌گه‌ڵ مامۆستایه‌كی خاوه‌ن ماسته‌ر چومه ژیانی هاوسه‌ریه‌وه.\nحه‌سه‌ن هه‌رگیز قسه‌ی له‌گه‌ڵ من نه‌كردو له‌بیرمه مانگێك مابوو ته‌خه‌روج بكه‌ین له زانكۆ به كچێكی هاورێمدا هه‌واڵی نارد كه هه‌ستێكی هه‌یه به‌رامبه‌ر من و ئه‌و كاته‌ی كه ئه‌و هه‌واڵه‌م بۆهات من له‌گه‌ڵ مامۆستاكه‌دا ئه‌ڵقه‌م گۆڕیبوه‌وه ده‌بێ چی وه‌ڵامێكی بده‌مه‌وه.؟\nهه‌ستت چنبوو كاتێك یه‌كه‌مجار گوێت له‌گۆرانیه‌كه‌ی كازم ساهر بوو؟\nله‌یلا: یه‌كه‌م جار كه گوێم له گۆرانیه‌كه بوو له ناو سه‌یاره‌یه‌كدابوین من و كچه‌كه‌م له‌یه‌كێك له شه‌قامه‌كانی ئسته‌مبول و یه‌كسه‌ر وتم ئه‌و گۆرانیه له‌سه‌ر منه به‌ڵام هاورێیه‌كم كه‌له‌گه‌ڵمدا بوو باوه‌ری نه‌كرد وتی شتی واچۆن ده‌بێ تا گۆرانیه‌كه سه‌دایه‌كی زۆری هه‌بوو و له كۆتاییدا حه‌سه‌ن مه‌روانی هاته سه‌ر تیڤی و رایگه‌یاند ئه‌و هۆنراوه‌ی بۆ من نوسیوه‌ته‌وه\nمن زۆر بێتاقه‌ت بووم كه‌له‌كۆتایی هۆنراوه‌كه‌دا باسی له‌وه‌ده‌كات كه ئه‌و هه‌ژاربوه‌و من پێی رازی نه‌بووم چونكه هه‌روه‌ك وتم خۆشه‌ویستی یه‌ك لایه‌نه بوه‌و په‌یوه‌ندیمان نه‌بوه تا له‌به‌ر هه‌ژاری مێردی پێنه‌كه‌م\nتوشی شه‌رم نه‌بوی كاتێ گوێت له‌گۆرانیه‌كه بوو؟\nبه‌ڵێ زۆریش به‌تایبه‌ت مێردم كه له‌هه‌مان كۆلێج له‌گه‌ڵمانه، به‌ڵام من چیرۆكه‌كه‌م به مێردم وت و هه‌موو شتێكم بۆ باسكرد هه‌ر ئه‌و كاته\nدوای ٤٠ ساڵ بۆیه‌كه‌م جار چۆن په‌یوه‌ندیت به حه‌سه‌ن مه‌روانیه‌وه كرد؟\nدوای مردنی مێردم هه‌ستم به‌ته‌نیایی كردو كچه‌كه‌م پێی وتم بۆ فه‌یسبووك دانانێی خۆتی پێوه سه‌رقال بكه‌ی. رۆژێك به‌خه‌یاڵمدا هات په‌یوه‌ندی بكه‌م به‌حه‌سه‌نه‌وه‌و له‌رێگه‌ی یه‌كێ له هاورێ كۆنه‌كانمانه‌وه فه‌یسبووكیم دۆزیه‌وه‌و لێم پرسی :\nگه‌ر تۆ ئه‌و خۆشه‌ویستیه گه‌وره‌ت بۆم هه‌بوو بۆ داوای زه‌واجت نه‌كرد و منت توشی ئه‌و شه‌رمه‌زاریه گه‌وره‌كرد؟\nحه‌سه‌ن له‌وه‌ڵامدا وتی:\nشاعیره‌كان هه‌موو كات ده‌قیق نین له‌وه‌ی ده‌ینوسن\nسه‌ره‌تا حه‌سه‌ن دڵنیا نه‌بوو كه منم به‌ڵام پاش چه‌ند پرسیارێك له‌سه‌ر هاورێ كۆنه‌كانمان دڵنیابوه‌وه پێی وتم ئه‌وه دیاریی خوایه له‌كۆتا ساته‌كانی ته‌مه‌نمان و زۆر خۆشحاڵ بوو\nحه‌سه‌ن مه‌روانی و له‌یلا\n← گرنگترین ٤٥ پرسیاری وانه‌ی زینده‌زانی پۆلی ١٢\nھەموو کچێک لەم جۆرە فێڵە ئاگادار دەکرێتەوە →\nبۆ فێربوونی زمانی ئنگلیزی ئێره كلیك بكه\nWhat is SNP\nWhy does depolarization happen\nوەزیری خوێندنی باڵادرایە دادگا\nMutations and types of mutation


06:25 - 17/07/2020 136 جار خوێندراوەتەوە\nسه‌ربه‌ست له‌زگین بریكاری وه‌زاره‌تی پێشمه‌رگه‌ی حكومه‌تی هه‌رێمی كوردستان ده‌ڵێت" ئه‌و هێزه عیراقیانه‌ی له‌م چه‌ند ڕۆژه‌ی ڕابردوو هاتنه ناوچه جێناكۆكه‌كان ده‌یانه‌وێت جێگیربن له‌و ناوچانه، هاتنی ئه‌و هێزانه بێ ئاگاداری و هه‌ماهه‌نگی وه‌زاره‌تی پێشمه‌رگه و وه‌زیری پێشمه‌رگه‌ش بووه ئه‌گه‌رچی له‌گه‌ڵ ئه‌و هێزه عیراقیه هێزی دژه‌تیرۆری سلێمانی هه‌ماهه‌نگ و به‌شدارن له‌و ئۆپراسیۆنه‌دا ته‌نانه‌ت ئه‌و هێزه‌ی دژه‌تیرۆر ته‌نانه‌ت بێ ئاگاداری وه‌زیری پێشمه‌رگه كه ئه‌ندامی مه‌كته‌بی سیاسی حیزبه‌كه‌ی خۆیانه ئاگادار نیه ئه‌وكاره‌یان له‌گه‌ڵ ئه‌و هێزه عیراقیانه كردووه، ده‌شڵێت،وه‌زیری پێشمه‌رگه كاره‌كه‌ی دژه‌تیرۆری سلێمانی پێ خۆش نه‌بوو، ئه‌و كاره خۆیان سه‌ربه‌خۆ كردوویانه.\nهه‌روه‌ها ڕایگه‌یاند" وه‌كو وه‌زیری پێشمه‌رگه هیچ ئاگاداری ئه‌و ئۆپراسیۆنه نه‌بووه، پێشتریش په‌یوه‌ندیمان پێوه نه‌كراوه كه ئۆپراسیۆنێك له‌و شوێنانه ئه‌نجام ده‌ده‌ن هه‌ندێك له‌و شوێنانه ده‌كه‌ونه ئه‌و ناوچانه‌ی نزیك هێزه‌كانی پێشمه‌رگه یان ناوچه‌ی زیاتر بڵێن كورد نشینن، من خۆم له‌گه‌ڵ "به‌ڕێز وه‌زیری پێشمه‌رگه كاك شۆڕش ئیسماعیل" دوێنێ باسمانكرد ئه‌ویش ئاگای لێنه‌بووه واته وه‌زیری پێشمه‌رگه كه خۆی ئه‌ندامێكی یه‌كێتی نیشتیمانی كوردستانه كادیری مه‌كته‌ب سیاسی و سه‌ركردایه‌تی ئه‌و حیزبه‌یه به‌ڵام به‌داخه‌وه ئاگادار نه‌بووه كه هه‌ندێك هێزی دژه تیرۆری سلێمانی به‌شدارییان كردووه له‌و ئۆپراسیۆنه وه ڕێكه‌وتنیان كردووه كه پێكه‌وه له‌گه‌ڵ هێزه‌كانی عێراقی به‌شداربن له‌و ئۆپراسیۆنه له‌كاتێكدا وه‌زاره‌تی پێشمه‌رگه هیچ ئاگاداری ئه‌و ئیشه نه‌بووه وه نه‌ده‌بوو هێزه‌كانی دژه تیرۆری سلێمانی بێ وه‌زاره‌تی پێشمه‌رگه و بێ وه‌زیری پێشمه‌رگه كه له خۆیانه به‌شداری ئه‌و ئۆپراسیۆنه بكه‌ن ده‌بوو وه‌زیر ئاگادار بووایه به‌ڵام به‌داخه‌وه ئاگادارنه‌كراوه وه‌ئاگای لێنه‌بووه."\nسه‌باره‌ت به‌و شوێنانه‌ی هێزه عیراقیه‌كه‌ی بۆ هاتووه؟ بریكاری وه‌زاره‌تی پێشمه‌رگه‌ی حكومه‌تی هه‌رێم وتی" من زۆر شاره‌زای جوگرافی نیم ، به‌ڵام ئه‌وه‌ی من ده‌یزانم ناوچه‌ی كارێزه پێی ده‌ڵێن مه‌فره‌قی كارێز بۆ جه‌باره و لای دوزخورماتوو ئه‌و شوێنانه‌ن ناوچه‌ی كورمور نزیك ئه‌و ناوچه‌یه‌یه سه‌رچاوه‌ی سروشتی زۆره واته ده‌بوایه گرنگی زیاتر پێش ئێستا بدرایه به‌و شوێنانه."\nده‌نگی ئه‌مریكا/ ژیار محەمەد